Ramai belia, cendekiawan tidak mahu Umno menang pada PRN Johor

Nampaknya terdapat beberapa cendekiawan dan penganalisis politik meramalkan bahaya yang menanti daripada kemungkinan Umno menang Pilihan Raya Negeri (PRN) Johor.Terbaru, Menteri Besar Kedah Muhammad Sanusi Md Nor tegas dengan kenyataan bahawa kestabilan politik hanya boleh dicapai apabila Umno dan Barisan Nasional (BN) tidak mengetuai pentadbiran negara.Ini berdasarkan fakta dan situasi politik semasa di mana Umno memegang jumlah kerusi kecil di Dewan Undangan Negeri (DUN) seperti di Kedah, Kelantan dan Terengganu, suasana adalah mantap, katanya di perhimpunan politik di Batu Pahat Jumaat lalu.“Di negeri-negeri di mana Umno mempunyai jumlah kerusi paling banyak seperti di Perak, Melaka, Johor dan kerajaan persekutuan, keadaannya adalah bercelaru,” tambahnya.Lewat Januari lalu, bekas ketua hakim negara Abdul Hamid Mohamad mencadangkan Presiden Umno Ahmad Zahid Hamidi dan penasihat BN Najib Razak perlu berundur jika Umno tidak mahu membuang noda rasuah yang terpalit ke atas kedua-dua pemimpin tersebut.Tambahnya, jika Umno dan parti gabungannya gagal menangani perkara itu, kerajaan Pakatan Harapan (PH) mungkin berkuasa semula di Johor. Perkataan seperti rasuah, salahguna kuasa, dan tiada kejujuran akan mempengaruhi pengundi muda.Pihak pembangkang akan menggunakan perkataan-perkataan sebegini ke atas Umno, dan mudah menggoyahkan golongan belia, katanya.Apakah Umno tidak gusar akan Undi 18 kerana kira-kira 150,000 orang dari 2.5 juta pengundi di Johor terdiri daripada mereka yang berusia 18 hingga 20 tahun?“Umno tiada pilihan. Ia mesti hindarkan imej parti korup. Ia perlu ‘merehatkan’ pemimpin-pemimpin terlibat atau terpalit dengan rasuah. Najib dan Zahid wajib berundur,” kata Hamid.Analisis daripada himpunan kenyataan golongan belia di media sosial menunjukkan Umno dan BN bukan pilihan mereka.Contohnya, SS2691 meluahkan: “Saya amat percaya generasi muda Malaysia tahu masanya telah tiba untuk memberhentikan stail kerajaan sedia ada, tidak kira siapa berkuasa. Rasuah perlu dihancurkan.”Sementara itu, Justice menulis: “Pemimpin muda telah menjadi perdana menteri di beberapa negara dan menyingkirkan ahli politik golongan tua dan elit yang melampaui masa keberadaan mereka. Sekarang tiba masanya belia kita bersatu dan ke hadapan membersihkan negara dari parasit serta kekacauan yang mereka buat.”Oct pula lantang membidas: “Rasuah telah menyerap ke semua lapisan kerajaan. Kerajaan tidak malu, tiada kejujuran, dan ia mempunyai ranking anti rasuah sedunia semakin menurun. Seorang bekas pemimpin negara adalah penjenayah disabitkan kesalahan mencuri jutaan ringgit dan masih bebas ke sana-sini dengan pengiring polis, berjalan ke luar negara, dan menerima elaun dan lain-lain faedah.”Dosa Umno ke atas rakyat Malaysia adalah terlalu besar dan lama.Penganalisis politik Raja Petra Kamarudin pernah mendakwa sejak 1981 sehingga sekarang apabila parti politik (yang paling lama adalah Barisan Nasional yang ditunjangi Umno) memimpin negara hampir semua agensi kerajaan seperti Polis Diraja Malaysia (PDRM), Cawangan Khas Polis (SB), Suruhanjaya Pencegahan Rasuah Malaysia (SPRM), Jabatan Peguam Negara (AGC), Bank Negara Malaysia (BNM), dan lain-lain hanya berkhidmat untuk kepentingan ahli politik yang berkuasa, bukan rakyat.Raja Petra menyoal mengapa Hussein Onn dan Tunku Abdul Rahman enggan menyertai Umno Baru pada 1988 sehingga mereka meninggal dunia?Kesimpulannya, kerajaan Malaysia sehingga sekarang adalah kerajaan gagal. Tidakkah pemimpin Umno sedar masalah yang dihadapi parti dan berubah? Apakah alasan tidak mahu berubah sehingga berlaku skandal rompakan wang rakyat terbesar di dunia 1MDB?Apakah sebab Umno enggan berubah adalah jelas. Pemimpin mereka tidak mahu melepaskan kuasa dan peluang menggelapkan berbilion wang rakyat. Beberapa penganalis politik telah meramalkan:“Saya melihat ini sebagai petanda Umno tidak akan berubah (apabila Zahid kembali meneraju Umno setelah bercuti bagi mengelak lebih ramai wakil rakyat Umno keluar parti ketika itu, dan Najib dibawa masuk sebagai penasihat BN pada 2019),” kata bekas ketua hakim negara Abdul Hamid.Jelas Hamid, Najib dan Zahid dilihat mahu menggunakan Umno untuk membebaskan mereka daripada pertuduhan di mahkamah manakala ahli Majis Kerja Tertinggi (MKT) menuruti perancangan mereka.Najib disabitkan dengan tujuh pertuduhan rasuah pada Julai 2020 dengan hukuman penjara 12 tahun serta denda RM210 juta. Beliau sedang merayu kes itu di Mahkamah Persekutuan.Zahid baru-baru ini diarahkan membela diri terhadap 47 pertuduhan rasuah, pecah amanah dan pengubahan wang haram.Bekas menteri persekutuan, Zaid Ibrahim, pula berkata Umno berpotensi besar untuk membawa perubahan kerana ia bersaiz dominan dan kukuh dalam banyak hal. “Umno mempunyai angka dan ramai penyokong. Ia sama ada pemimpinnya ingin perubahan atau tidak. Tetapi, mereka tidak mahu (perubahan),” tambahnya.Oleh itu tidak hairan apabila Lim Kit Siang dari DAP mendakwa pemimpin kluster mahkamah dari Umno inginkan PRN Johor dijadikan “raptai” bagi Pilihan Raya Umum ke-15. Tujuannya adalah untuk mengembalikan kekuasaan Umno dan melantik seorang penjenayah disabitkan kesalahan rasuah menjadi perdana menteri Malaysia ke-10.Bagaimanapun, ramai pakar putar-belit (spin doctors) Umno sedang bekerja kuat mengelirukan pengundi Johor kononnya PRN Johor adalah untuk membawa kestabilan politik di negeri itu.Ini adalah tipu helah kerana kerajaan persekutuan pimpinan Ismail Sabri Yaakob dari Umno telah menandatangani perjanjian persefahaman dengan parti pembangkang bagi menjamin kestabilan politik sehingga Julai 2022.Oleh itu, Perikatan Nasional (PN) perlu menangkis putar-belit kluster mahkamah Umno ini.Umno nampaknya mahu melenyapkan kesah 1MDB daripada memori rakyat. Laungan “lupakan 1MDB dan maju ke hadapan” dan “1MDB adalah cerita lama” hanyalah helah.Bagaimana boleh rakyat melupakan 1MDB kerana beban hutang dianggarkan lebih RM40 bilion akan ditanggung oleh rakyat sekarang hingga ke anak cucu mereka.Tiada seorang pun pemimpin Umno ingin bertanggungjawab ataupun Umno sendiri menanggung beban hutang ini.Bayangkan jika tiada beban hutang RM40 bilion itu rakyat Malaysia boleh mendapat 40 industri baru untuk menyediakan hampir sejuta pekerjaan, atau 40 hospital baru memberi peluang pekerjaan penuh masa kepada doktor kontrak dan pekerja menyokong, atau biasiswa sepenuhnya kepada 571,000 pelajar.Inilah satu lagi dosa besar Umno kepada rakyat Malaysia.Daripada tingkah laku buruk pemimpin Umno, PN perlu segera membuat manifesto untuk memberi keyakinan ia akan berhentikan dosa-dosa besar Umno ini.PN perlu melaungkan bahawa:• Majlis Tindakan Pemulihan Ekonomi negara akan segera menggariskan pembangunan industri seperti pemakanan (yang mana negara ini mengimport lebih RM20 bilion bahan makanan) dan lain-lain. Tanah-tanah kerajaan negeri dan persekutuan akan disewakan kepada pihak industri dan pengusaha tempatan secara berskala dan jangka masa pendek untuk tanaman dan ternakan. GLIC dan GLC seharusnya berperanan utama dalam pembangunannya dan menyediakan pekerjaan.• Satu Jawatankuasa Parlimen akan dibentuk bagi menggariskan dengan jelas pengasingan kuasa di antara badan-badan menggubal undang-undang, melaksana undang-undang, dan penghakiman.Tujuan utamanya ialah mengelak perdana menteri dan menteri bertindak di luar bidang tugas dan perundangan. Penubuhan beberapa jawatankuasa pilihan khas Parlimen dianggotai ahli-ahli Parlimen dari parti pemerintah dan pembangkang serta beberapa pakar perundangan bebas.Jawatankuasa ini perlu meneliti, memilih dan melantik ketua setiausaha negara, ketua polis negara, gabenor Bank Negara, ketua pesuruhjaya SPRM, ketua akauntan negara, dan ketua hakim negara, dan semua ketua pegawai eksekutif (CEO) GLIC dan GLC.Mereka semua bertanggungjawab kepada jawatankuasa pilihan khas Parlimen ini, bukan perdana menteri atau menteri.• Satu jawatankuasa Parlimen akan dibentuk untuk memantau perbelanjaan utama di kementerian-kementerian, cara pemberian tender secara telus dan adil.• Semua kementerian tidak akan dibenarkan menubuhkan agensi bebas untuk menceburi perniagaan. Semua perdagangan dan perniagaan yang dianggap strategik akan dikelolakan oleh GLC secara telus, adil dan jujur. Misi utama adalah menceburi industri yang mustahak tetapi tidak diminati oleh pihak swasta dan menyediakan pekerjaan, bukan mengejar keuntungan berlebihan.• Semua keluar masuk kewangan di Jabatan Perdana Menteri wajib dipantau oleh Jabatan Akauntan Negara, bukan hanya kementerian kewangan. Segala perbelanjaan yang karut-marut seperti jabatan pengurusan “First Lady” dan organisasi risikan luar dihentikan.• Misi di setiap kementerian adalah menambah nilai setiap perkhidmatan kepada rakyat. Pengarah bahagian dan jabatan bertanggungjawab merancang, menyelia dan memantau tugasan setiap orang bawahannya. Telah terlalu banyak berlaku kecuaian pentadbiran yang merugikan rakyat. Contohnya:Kerani-kerani tiada di kaunter perkhidmatan pelanggan mulai 12 tengah hari kerana kesemua mereka telah keluar makan. Anehnya, waktu makan ialah jam 1 tengah hari, dan jika kaunter dibuka pada waktu itu, seharusnya mereka keluar bergilir, bukan semua pada masa yang sama.2. Hentikan semua jawapan bodoh kepada pelanggan. Umpamanya: Bayaran ini hanya  boleh dibuat bulan hadapan kerana pegawai terpaksa dikuarantin atas jangkitan Covid-19. Jika pegawai itu mati, adakah bayaran itu tidak dibuat langsung? Bagaimana pula rasanya jika bayaran gaji ketua pejabat atau pegawai berkenaan dibayar lewat sebulan?3. Berlaku curi tulang dan kerja sambil lewa yang dapat dilihat di kantin-kantin kementerian di mana ramai pekerja awam lepak sarapan pagi dari jam 9 hingga 10 pagi kemudian baru ke pejabat untuk memulakan tugas. Ini berlaku lagi di sebelah petang. Rehat pagi dan petang ini adalah peninggalan penjajah yang telah diluputkan tetapi ketua pejabat tidak memantau.Sekarang ini, timbul dakwaan ada ketua setiausaha di kementerian kerajaan bersekongkol dengan menteri melakukan salahguna kuasa dan menggelapkan wang rakyat. Untuk memberi kuasa berani melapor, ketua setiausaha kementerian diwajibkan membuat aduan kepada KSN jika terdapat salah guna kuasa oleh menteri, terutamanya dalam pelantikan kontraktor dan pemberian tender.Menteri dan ketua setiausaha tidak boleh memegang jawatan pengerusi atau pengarah di agensi GLC, GLIC dan seumpamanya. Jika berlaku salah laku melalui penyiasatan atau audit akauntan negara, menteri dan ketua setiausaha wajib diheret ke mahlamah dan digantung jawatan. Jika sabit kesalahan, menteri dan ketua setiausaha perlu menjalani hukuman (dipenjara atau didenda) sementara kesnya dirayu di mahkamah lebih tinggi.• Tempoh jawatan perdana dihadkan kepada dua penggal, iaitu 10 tahun. Tiada lagi anugerah khas seperti tanah dan rumah sehingga berjuta ringgit. Hanya kerajaan akan menampung sewaan rumah bekas perdana menteri tidak lebih dari RM20 ribu sebulan sehingga dia meninggal dunia.Khairuddin Othman adalah bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Lebih dari 60% populasi negara lengkap vaksinasi

Lebih dari 60% populasi Melaysia lengkap vaksinasi Covid-19 setakat semalam selepas 19,633,681 orang atau 60.1% lengkap divaksinasi.Sementara 22,834,060 atau 69.9% lagi telah menerima sekurang-kurangnya satu dos suntikan vaksin termasuk dos tunggal vaksin CanSino.Bagi populasi dewasa, 83.7% telah menerima vaksin lengkap sementara 93.7% telah menerima sekurang-kurangnya satu dos suntikan vaksin.Sejumlah 269,465 dos telah diberikan semalam, menjadikan keseluruhan suntikan vaksin di bawah Program Imunisasi Covid-19 Kebangsaan (PICK) sebanyak 42,375,862.


Kluster mahkamah Umno mungkir janji berundur sehingga kes selesai

Umno pernah membuat persepakatan bahawa mana-mana individu yang terpalit dengan kes-kes mahkamah perlu mengundurkan diri dan memberi tumpuan kepada perbicaraan masing-masing, kata Ahli Parlimen Padang Rengas Mohamed Nazri Aziz.
Katanya, persetujuan itu dicapai semua pihak terlibat pada tahun 2009 di mana antara yang bersetuju termasuk bekas perdana menteri Najib Razak dan bekas timbalan perdana menteri Ahmad Zahid Hamidi.
"Kini, mereka menguasai parti. Tidak terikat dengan persetujuan itu," katanya dalam satu forum di Singapura hari ini.
Pada Julai 2020, Najib disabitkan bersalah dalam jenayah pecah amanah, salah guna kuasa dan pengubahan wang haram dalam melibatkan penyelewengan RM42 juta dana SRC International.
Beliau dijatuhi hukuman penjara 12 tahun dan denda RM210 juta.
Mahkamah Rayuan kemudiannya mengekalkan keputusan bersalah terhadap Najib.
Manakala, pada 24 Januari lepas, mahkamah memerintahkan Zahid membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pengubahan wang haram membabitkan puluhan juta ringgit dana milik Yayasan Akal Budi.
Musuh Umno adalah Umno sendiri
Ketika ditanya oleh penonton yang hadir sama ada Umno mahu meneruskan perjanjian persefahaman (MoU) Transformasi dan Kestabilan Politik mengenai sokongan pembangkang terhadap Perdana Menteri Ismail Sabri Yaakob, beliau berkata pihak parti amat berbesar hati untuk menyambung usaha itu.
Bagaimanapun katanya, musuh utama parti itu adalah Umno sendiri apabila terdapat suara sumbang yang tidak mahu meneruskan persefahaman datang dari kalangan pemimpin parti itu.
"Yang menentang MoU bukanlah dari pihak pembangkang. Tetapi dalam parti kami. Mereka yang dalam Umno.
"Saya bimbang tentang Umno. Tidak bimbang tentang PAS atau Bersatu. Umno adalah musuh terbesar kita pada masa ini."
Beliau turut mengulas, desakan sesetengah pemimpin Umno untuk menamatkan MoU dan mengadakan PRU15 segera.
"Tetapi datang dari parti saya sendiri, kenapa? Kepentingan peribadi. Nak elak kes mahkamah.
"Apa yang akan berlaku kepada mereka jika mahkamah mendapati mereka bersalah? Ini memalukan dan tidak masuk akal," katanya.
Bercakap lebih lanjut, Nazri berkata Umno bukan berada dalam zon yang boleh ghairah meminta apa sahaja yang mereka kehendaki.
Ini kerana mereka hanya ada 42 orang ahli Parlimen di Dewan Rakyat.
"Kami tidak dominan (tetapi mempunyai) keinginan untuk apa yang kami mahu, nak tidur dengan parti ini, parti itu.
“Ianya bukan pilihan. Kami tidak mempunyai pilihan pun,” katanya.


Sarawak, Kelantan beralih ke Fasa 4 PPN

Kerajaan bersetuju supaya Sarawak dan Kelantan, beralih ke Fasa Empat Pelan Pemulihan Negara (PPN) Isnin ini, menurut Menteri Kanan Pertahanan Hishammuddin Hussein.Beliau berkata keputusan itu diambil selepas mengambil kira penilaian risiko semasa yang dilaksanakan kementerian kesihatan (KKM) dan Majlis Keselamatan Negara (MKN).Dengan peralihan di kedua-dua negeri berkenaan dari Fasa Tiga sebelum ini, ia bermakna seluruh negara kini berada di Fasa Empat PPN.“Saya mengucapkan setinggi-tinggi penghargaan dan tahniah kepada semua pihak khususnya Kerajaan Negeri yang bertungkus-lumus mengurus situasi pandemik di negeri masing-masing terutama demi memenuhi nilai ambang yang ditetapkan di bawah PPN,” katanya dalam satu kenyataan hari ini.Hishammuddin bagaimanapun menyeru orang ramai agar tidak berasa terlalu selesa, memandangkan Covid-19 masih merupakan satu ancaman kepada keselamatan dan kesihatan terutama dengan penularan varian Omicron.


Bantuan boleh cecah RM61,000 kepada mangsa banjir hilang rumah, kata PM

Perdana Menteri Ismail Sabri Yaakob berkata bantuan pemberian tunai kepada mangsa banjir oleh kerajaan setakat ini secara keseluruhannya boleh mencecah sehingga RM10,000 bagi setiap ketua isi rumah.Malah, katanya bagi mereka yang mengalami kemusnahan rumah sama sekali, jumlah bantuan adalah jauh lebih tinggi dan boleh mencecah RM61,000.Sedar kehidupan mangsa beberapa bulan mendatang amat mencabar dan memerlukan sokongan untuk bangkit semula, beliau berkata ini merupakan antara usaha kerajaan mengurangkan bebanan mereka tanpa perlu mereka mengeluarkan wang simpanan Kumpulan Wang Simpanan Pekerja (KWSP) masing-masing.Sebaliknya dengan bantuan itu, perdana menteri berkata mereka boleh terus mengekalkan simpanan masing-masing dan menikmati dividen tahunan sekitar 5% sekali gus merancang masa depan lebih baik selepas bersara.“Saya berharap dengan pemberian ini sedikit sebanyak dapat memberikan sinar baru kepada Keluarga  Malaysia,” katanya dalam Perutusan Tahun Baru 2022 yang disiarkan di stesen-stesen televisyen tempatan, malam tadi.Ismail berkata bantuan itu termasuk Bantuan Wang Ihsan sebanyak RM1,000 yang sebelum ini diumumkan dan mula diagih sejak 27 Disember lepas, hanya 10 hari selepas kejadian banjir melanda berbanding tempoh agihan bantuan-bantuan sebelum ini yang memakan masa sehingga enam bulan.“Ini akan memanfaatkan lebih 45,000 ketua isi rumah. Angka yang akan menerima bantuan ini boleh bertambah ramai apabila kita selesai mengenal pasti mereka yang terkesan tetapi tidak berpindah ke Pusat Pemindahan Sementara. Setakat hari ini, seramai 20,000 ketua isi rumah telah menerima bantuan ini,” katanya.Selain itu, beliau berkata bantuan juga termasuk baucar tunai sebanyak RM500 bagi pembelian barangan elektrik kepada setiap keluarga mangsa banjir untuk menggantikan barangan elektrik yang rosak akibat bencana banjir sepertimana diumum sebelum ini dan akan dilaksana bermula 7 Januari.Katanya setiap mangsa juga ditawarkan pengecualian bayaran perkhidmatan tunda kenderaan dan upah baik pulih oleh Proton dan Perodua, di samping diskaun 50% ke atas alat ganti, manakala syarikat lain turut menyediakan perkhidmatan tunda kenderaan percuma dan diskaun sekurang-kurangnya 25 peratus ke atas alat ganti dan upah baik pulih di pusat servis berdaftar.Ismail berkata kerajaan juga turut menyediakan baucar tunai sebanyak RM1,000 bagi tujuan pembaikan atau pembelian semua jenis kenderaan yang terkesan termasuk lori, kereta, motosikal dan lain-lain yang akan dimulakan bulan hadapan.Beliau berkata bantuan tunai sehingga RM5,000 turut disediakan bagi setiap pembaikan rumah dan bagi kerosakan serius, kerajaan sendiri akan mengurus baik pulih rumah dengan kos sehingga RM15,000, manakala bagi yang tidak boleh diduduki, kerajaan akan membantu sehingga kos RM56,000 setiap unit yang dibina baru.Selain itu, katanya memandangkan banyak sukarelawan serta pertubuhan bukan kerajaan (NGO) memberikan sumbangan peralatan kepada mangsa dan bagi mengelakkan pertindihan, kerajaan bersetuju memberikan wang tunai sebanyak RM2,500 setiap keluarga khusus untuk pembelian barangan keperluan.Beliau berkata kerajaan komited memastikan bantuan-bantuan yang bakal disalurkan akan ditambah baik supaya lebih menyeluruh dan dapat segera disampaikan kepada mereka yang memerlukan.“Saya mengucapkan terima kasih kepada agensi-agensi keselamatan, kakitangan kerajaan, NGO, sukarelawan serta individu-individu yang bertungkus lumus membantu dan menyelaraskan misi bantuan semasa banjir serta melakukan kerja-kerja pemulihan pasca banjir.“Begitu juga bantuan dan sumbangan daripada sektor korporat termasuk GLC (Syarikat Berkaitan Kerajaan) dan GLIC (Syarikat Pelaburan Berkaitan Kerajaan). Anda semua adalah wira-wira yang tidak didendang. Syabas dan tahniah saya ucapkan,” katanyaIsmail berkata di sebalik tragedi dan kesedihan, musibah banjir ini telah menyerlahkan semangat Keluarga Malaysia iaitu kebersamaan dalam kalangan rakyat tanpa mengira latar belakang kaum, agama dan pangkat.


Tun Faisal harap Umno semak semula kewajaran gantung keahliannya selama 6 tahun

Timbalan Ketua Umno Putrajaya Tun Faisal Ismail Aziz menyuarakan harapannya kepada panel rayuan parti itu supaya menyemak semula justifikasi hukuman gantung keahlian selama enam tahun terhadapnya.Dalam sebuah laporan, Faisal berkata beliau menghargai keterbukaan panel disiplin parti itu kerana sudi mendengar hujahnya.“Enam tahun pengantungan saya, besar mana kesalahan yang menyebabkan saya digantung selama enam tahun.“Harapan saya agar panel rayuan ini melihat semula justifikasi hukuman enam tahun pengantungan yang dikenakan pada diri saya adalah tak wajar,” katanya seperti dilaporkan Malaysiakini.Faisal dikatakan bersemuka dengan Panel Rayuan Umno pada Selasa berhubung hukuman yang dikenakan parti Melayu itu terhadapnya tahun lalu.Ia adalah susulan daripada surat rayuan beliau kepada Presiden Umno Ahmad Zahid Hamidi tahun lalu yang menjelaskan hujah pembelaannya kepada Majlis Kerja Tertinggi (MKT) selepas diberikan surat tunjuk sebab.Keputusan menggantung Faisal diambil MKT Umno pada 8 Mac tahun lalu dengan alasan beliau telah melanggar tatatertib sebagai seorang ahli parti.Penggantungan keahlian beliau juga dikatakan berikutan kelantangannya dalam mengkritik Zahid kerana tidak mahu meneruskan kerjasama dengan Bersatu.Beliau mengatakan Zahid mengkhianati Umno dengan menyokong langkah Presiden PKR Anwar Ibrahim untuk menggulingkan kerajaan.Beliau juga turut dilihat tidak sebulu dengan Ahli Parlimen Putrajaya Tengku Adnan Tengku Mansor di mana Faisal dilihat menjadi sasaran untuk diketepikan dari Umno Putrajaya.


KPW, Jawi mulakan inisiatif jadikan masjid pusat transit mangsa keganasan domestik

Isu keganasan rumah tangga di negara ini dilihat semakin kritikal dan penularan pandemik Covid-19 diibaratkan bagai mencurah minyak ke dalam api yang sudahpun membara.Justeru, tidak menghairankan jika kes penceraian turut meningkat, termasuk dalam kalangan pasangan Islam. Memetik pendedahan beberapa peguam syarie, sebuah akhbar melaporkan saban minggu ada sahaja kes suami isteri mahu bercerai sejak perintah kawalan pergerakan (PKP) dilaksanakan.Antara alasan penceraian yang difailkan di mahkamah ialah masalah kewangan yang akhirnya mencetuskan pergaduhan.Menyedari betapa seriusnya masalah keganasan rumah tangga ini yang bukan sahaja membabitkan penderaan fizikal tetapi juga mental pasangan, Jabatan Agama Islam Wilayah Persekutuan (Jawi) dengan kerjasama Jabatan Pembangunan Wanita (JPW), Kementerian Pembangunan Wanita, Keluarga dan Masyarakat (KPWKM), menggerakkan inisiatif menjadikan masjid sebagai pusat transit untuk mangsa keganasan domestik.Mengulas tentang projek itu, Pengarah Jawi Mohd Ajib Ismail berkata program tersebut yang dilancarkan pada Mei lepas, terbuka kepada lelaki dan wanita, termasuk bukan Islam, yang menjadi mangsa keganasan rumah tangga.Program ini merupakan antara inisiatif di bawah Pelan Pengimarahan Masjid-Masjid Wilayah Persekutuan 2020-2024, bertujuan memperluas fungsi masjid sebagai pusat komuniti setempat yang menyediakan pelbagai kemudahan, meliputi keperluan psikososial dan kerohanian untuk semua lapisan masyarakat, katanya kepada Bernama.Beliau berkata buat permulaan, dua masjid dipilih sebagai perintis iaitu Masjid Wilayah Persekutuan dan Masjid Al-Ghufran Pinggiran Taman Tun Dr Ismail.Menurut beliau, kemudahan itu hanya untuk mangsa yang langsung tidak mempunyai tempat hendak dituju dan memerlukan perlindungan pada kadar segera.“Pihak masjid akan membantu mangsa untuk memberikan perlindungan sementara dengan syarat telah membuat laporan polis berkaitan keganasan rumah tangga dan laporan perintah perlindungan kecemasan (EPO) JKM jika perlu,” katanya.Mengulas lanjut, Ajib berkata sepanjang berada di pusat transit itu, mangsa akan diberikan bimbingan kerohanian dan kaunseling oleh pegawai masjid dan pegawai Jabatan Kebajikan Masyarakat (JKM), bagi membantu mangsa membuat pertimbangan secara rasional selain memikirkan tindakan seterusnya.Beliau berkata selain menyediakan pusat transit, Jawi juga mengenal pasti 12 masjid lagi yang dijadikan pusat aduan dan khidmat kaunseling untuk mangsa, selain menjalankan aktiviti yang dapat meningkatkan kesedaran tentang jenayah keganasan rumah tangga dalam masyarakat.


Syed Saddiq minta dibicarakan atas 2 lagi pertuduhan

Ahli Parlimen Muar Syed Saddiq tidak mengaku bersalah di Mahkamah Sesyen Johor Bahru atas dua tuduhan Akta Pencegahan Pengubahan Wang Haram berjumlah RM100,000.i.Syed Saddiq, 29, yang juga bekas menteri belia dan sukan membuat pengakuan itu di hadapan hakim Ahmad Kamal Arifin Ismail dan meminta untuk dibicarakan.Mengikut kedua-dua pertuduhan, Syed Saddiq didakwa melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.Beliau didakwa melakukan perbuatan itu di sebuah bank di Jalan Persisiran Perling, Taman Perling pada 16 Jun dan 19 Jun 2018.Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang dari lima kali ganda jumlah atau hasil daripada aktiviti haram.Dalam prosiding hari ini, timbalan pendakwa raya Wan Shaharuddin Wan Ladin mencadangkan mahkamah mengguna pakai ikat jamin yang ditetapkan Mahkamah Sesyen Kuala Lumpur pada 22 Julai lepas.Wan Shaharuddin juga memohon supaya kes itu dipindahkan ke Mahkamah Sesyen Kuala Lumpur mengikut Seksyen 123 Kanun Prosedur Jenayah (KPJ).Menurutnya, permohonan ini dibuat atas faktor kepentingan keadilan meskipun Seksyen 121 KPJ menyatakan di mana kesalahan dilakukan, di situ dituduh namun Seksyen 123 membenarkan mana-mana mahkamah membicarakan kes bekaitan.“Ini kerana kes ini melibatkan saksi-saksi, pihak pendakwaan dan pembelaan yang sama dan kebanyakannya menetap di sekitar Lembah Klang,” katanya.Peguam Saddiq, Gobind Singh Deo tidak membantah cadangan jaminan dan permohonan pindah kes itu.Dalam pada itu, Ahmad Kamal Arifin membenarkan ikat jamin yang ditetapkan Mahkamah Sesyen Kuala Lumpur diguna pakai dalam kes ini iaitu jaminan RM330,000 dengan seorang penjamin, serta menyerahkan pasport sehingga kes selesai dan melaporkan diri di pejabat SPRM berhampiran sebulan sekali.Mahkamah turut membenarkan kes berkenaan dipindahkan ke Mahkamah Sesyen Kuala Lumpur dan menetapkan 10 September untuk sebutan semula kes.Selain Wan Shaharuddin, pihak pendakwaan turut diwakili timbalan pendakwa raya Suruhanjaya Pencegahan Rasuah Malaysia (SPRM) Ahmad Akram Gharib dan Mohd Afif Ali.Pada 22 Julai lalu, Syed Saddiq dihadapkan ke Mahkamah Sesyen Kuala Lumpur, atas pertuduhan pecah amanah dana bekas partinya, Bersatu berjumlah RM1 juta, dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14).


Pembentangan RMK12 oleh PM tumpuan sidang Dewan Rakyat hari ini

Persidangan Dewan Rakyat hari ini tertumpu kepada pembentangan Rancangan Malaysia Ke-12 (RMK12) oleh Perdana Menteri Ismail Sabri Yaakob, satu hala tuju yang bakal memacu negara bagi tempoh 2021-2025.Menurut Aturan Urusan Mesyuarat di laman web rasmi Parlimen, Ismail dijangka mengemukakan usul RMK12 pada 11.30 pagi, sebaik selesai sesi pertanyaan bagi jawab lisan yang bermula 10 pagi.Selain itu, takwim Dewan Rakyat memaklumkan selepas pembentangan itu, persidangan dewan akan ditangguhkan pada Selasa untuk sesi perbahasan RMK12 oleh ahli Dewan Rakyat yang dijadual selama empat hari.Bertepatan dengan konsep Keluarga Malaysia, RMK12 dijangka memberi keutamaan kepada aspek kebajikan, perlindungan sosial dan projek-projek berpaksikan rakyat yang menjadi keutamaan berbanding projek mega baru.Sementara itu, isu berhubung rancangan strategik kementerian perdagangan antarabangsa dan industri (Miti) untuk terus menjadikan Malaysia negara mesra pelabur pasca Covid-19 bagi menarik pelaburan syarikat gergasi antarabangsa akan dikupas pada persidangan hari ini.Soalan pertama berkenaan dikemukakan Wan Hassan Mohd Ramli (PAS-Dungun) kepada menteri perdagangan antarabangsa dan industri semasa sesi Pertanyaan Bagi Jawab Lisan.Selain itu, Mohd Anuar Mohd Tahir (PH-Temerloh) akan bertanya mengenai maklum balas terkini status vaksinasi kepada pekerja tempatan dan asing di sektor pembinaan kepada menteri kerja raya.Hasan Bahrom (PH-Tampin) pula akan mengajukan pertanyaan kepada menteri kanan pertahanan mengenai perancangan aspek kebajikan khususnya perumahan mampu milik kepada anggota tentera yang bersara, berpencen atau tidak.Persidangan Dewan Rakyat kali ini berlangsung selama 17 hari hingga 12 Oktober.


AirAsia perkenal semula surcaj bahan api bagi semua penerbangan

AirAsia Malaysia akan mengenakan semula surcaj bahan api mulai 8 Mac bagi semua penerbangan domestik dan antarabangsanya, mengatakan langkah tersebut adalah bagi mengimbangi kenaikan harga bahan api yang kini melebihi AS$120 setong.Pelaksanaan surcaj yang sebelum ini dimansuhkan syarikat itu pada 2015 bakal menyaksikan fi sebanyak RM10 dikenakan bagi penerbangan domestik sementara bagi penerbangan antarabangsa fi antara RM25 dan RM60 akan dikenakan mengikut tempoh perjalanan.Dalam sebuah kenyataan, syarikat penerbangan tambang murah itu berkata surcaj itu akan dikuat kuasa bermula 8 Mac ini.“Semua tempahan yang dibuat sebelum 8 Mac 2022 tidak akan terjejas,” katanya.Bagaimanapun, Ketua Pegawai Eksekutif (CEO) AirAsia Riad Asmat berkata pihaknya berharap langkah ini hanya diambil buat sementara waktu sahaja, mengatakan syarikat itu akan terus berusaha untuk menawarkan tambang yang murah kepada orang ramai.AirAsia pertama kali memperkenalkan surcaj bahan api pada 2005 dan memansuhkannya pada 2008.Ia kemudian diperkenalkan semula pada 2011 dan dihentikan pada 2015.


Zahid keluarkan RM17.9 juta dana yayasan kebajikan bantu anak perempuannya beli hotel di Bali

Mahkamah Tinggi hari ini diberitahu Ahmad Zahid Hamid telah mengeluarkan sejumlah RM17.9 juta daripada dana Yayasan Akalbudi (YAB) antara lain adalah untuk memudahkan anak perempuannya membeli sebuah hotel butik di Bali, Indonesia.Timbalan pendakwa raya Raja Rozela Raja Toran berkata anak Zahid iaitu Nurulhidayah berminat untuk mengambil alih saham Ri-Yaz Asset Sdn Bhd dan mengusahakan hotel itu.“Pembeli yang berminat ialah Nurulhidayah dan ini disahkan oleh Rashid Manaf (saksi pendakwaan ke-83) serta Mohd Shaheen Shah Mohd Sidek (saksi pendakwaan ke-84) yang telah bertemu dengan Nurulhidayah dan tertuduh bagi membincangkan cadangan usaha sama,” katanya.Beliau berkata perkara itu bermula apabila tertuduh memberikan arahan spesifik kepada Affin Bank untuk mengeluarkan dana daripada tujuh akaun simpanan tetap YAB berjumlah RM17,953,191.04 melalui firma guaman Tetuan Lewis & Co.“Firma itu (Lewis & co) telah mengeluarkan sekeping cek pada 30 Jun 2016 bagi jumlah RM8.6 juta kepada Ri-Yaz Asset Sdn Bhd sebaik menerima arahan daripada tertuduh.“Menurut B. Muralidharan (saksi pendakwaan ke-87), beliau telah diarahkan oleh tertuduh untuk membuat pembayaran itu bagi tujuan membeli 60 peratus saham syarikat tersebut daripada Rashid yang ketika itu adalah Pengerusi Ri-Yaz Asset.“Sebelum ini, Rashid memberitahu mahkamah bahawa beliau berhasrat menjual sahamnya kerana syarikat itu berdepan kesukaran dari segi pembayaran bagi pinjaman sebanyak AS$24.8 juta daripada Exim Bank untuk pembelian hotel tersebut di Bali, Indonesia,” katanya.Usahawan beli firma perhotelan terkait pendakwaan rasuah ZahidRaja Rozela berkata demikian ketika berhujah di akhir kes pendakwaan terhadap bekas timbalan perdana menteri itu yang berdepan 47 pertuduhan pecah amanah jenayah, rasuah dan pengubahan wang haram membabitkan dana YAB.Beliau berkata Zahid telah diamanahkan dengan dana YAB bagi tujuan khusus iaitu membasmi kemiskinan dan meningkatkan kebajikan golongan miskin serta menjalankan kajian dan penyelidikan yang berkaitan dengan program pembasmian kemiskinan.Katanya Zahid juga secara sedar telah memilih untuk menggunakan dana YAB bagi membayar kad kredit, polisi insurans serta cukai jalan kenderaannya dan tidak menggunakan akaun bank peribadi beliau.“Mejar Mazlina Mazlan (bekas Setiausaha Eksekutif Ahmad Zahid) dalam kenyataannya menyebut cek terbabit disediakan atas arahan dan pengetahuan tertuduh,” katanya.Pendakwaan turut menyangkal dakwaan pembelaan bahawa Mazlina memiliki kawalan penuh ke atas buku cek justeru, tertuduh tidak mempunyai akses kepada dokumen itu.“Itu hanya alasan kerana Zahid adalah bos Mazlina. Beliau hanya perlu meminta Mazlina menunjukkan buku cek dan penyata kad kredit kepadanya.“Kami berhujah bahawa Mejar Mazlina bukan sengaja menyembunyikan buku cek daripada tertuduh. Tidak ada asas untuk rumusan itu,” katanya.Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.Perbicaraan di hadapan hakim Collin Lawrence Sequerah bersambung pada Isnin depan.


Kenaikan bil elektrik runsingkan orang ramai

Kenaikan bil elektrik sejak beberapa bulan ini merunsingkan pengguna yang terkesan dengan peningkatan ketika keadaan ekonomi yang kurang memberangsangkan.
Arif Hilmi dari Alor Setar, Kedah berkata, bil elektrik kediamannya mula meningkat walaupun penggunaan perkakasan elektrik tidak berbeza.
"Paling pelik ialah pada bulan Mei lepas, apabila saya dan keluarga bercuti hampir 10 hari, tetapi bil tetap sama," katanya kepada MalaysiaNow.
Kebiasaannya, bil elektrik lelaki yang bekerja sendiri itu ialah antara RM60 hingga RM80 namun kini ia meningkat kepada RM160 hingga RM190.
Arif mempunyai sebuah pendingin hawa di rumah.
Katanya, kenaikan bilnya meningkat hampir sekali ganda pada bulan April, iaitu RM139 berbanding RM70 pada Mac.
Baru-baru ini kecoh di media sosial apabila ramai memuat naik tangkap layar bil elektrik di aplikasi TNB masing-masing.
Rata-rata mengatakan mereka terbeban dengan kenaikan sama ada secara mendadak atau beransur-ansur.
Sebelum ini, Perdana Menteri Anwar Ibrahim berkata subsidi elektrik kepada golongan “maha kaya” atau T20 akan dihentikan.
Menurut kenyataan beliau, kediaman yang menggunakan bekalan elektrik yang tinggi pada masa akan datang tidak akan menerima subsidi.
Persoalan timbul mengenai bagaimana mekanisme menentukan kedudukan status kewangan pengguna domestik mengikut bil elektrik, memandangkan ada pengguna dalam kalangan golongan berpendapatan rendah atau sederhana yang mungkin mempunyai ahli keluarga yang ramai seterusnya memungkinkan penggunaan elektrik yang lebih tinggi.
Pada Mac, Menteri Sumber Asli, Alam Sekitar dan Perubahan Iklim Nik Nazmi Nik Ahmad memaklumkan Dewan Rakyat kira-kira RM10.76 bilion diperuntukkan kerajaan untuk menampung subsidi bil elektrik untuk pengguna domestik dan pengguna bukan domestik bagi tempoh 1 Januari hingga 30 Jun.
Subsidi turut diberikan kepada perniagaan mikro, kecil dan sederhana serta pengguna dalam kategori pertanian seperti petani dan penternak.
Anwar sebelum ini berulang kali menyatakan keperluan untuk menstrukturkan semula keperluan pemberian subsidi kepada pemberian bersasar.
Ini termasuk subsidi minyak yang gas yang menurut beliau, turut dinikmati golongan kaya.
Sementara itu, situasi yang sama turut dilalui oleh Khairulfikri Saad yang menetap di Bandar Tasik Puteri, Rawang, Selangor.
Katanya, dia hanya menggunakan satu unit pendingin hawa pada malam.
"Bil saya sebelum ini sekitar RM60 ke RM80, tetapi bermula bulan lepas, ia naik sedangkan penggunaan pendingin hawa masih sama," katanya yang bekerja sebagai penjual emas itu.
Mei lalu bil elektrik Khairulfikri meningkat kepada RM127.70 dan pada bulan ini, ia sudah mencecah RM213.
Dia tinggal seorang diri di rumah dan hanya pulang pada waktu malam.
Berdasarkan kenyataan yang dikeluarkan Suruhanjaya Tenaga pada 16 Disember tahun lalu, pelarasan tarif elektrik di bawah pelaksanaan mekanisme Pelepasan Kos Tidak Seimbang (ICPT) bagi tempoh 1 Januari lalu hingga 30 Jun ini hanya memberi kesan terhadap kategori industri dan komersial apabila dikenakan surcaj 20 sen/kWj.
Menurut pengumuman itu, semua kategori tarif domestik melibatkan pengguna di rumah tidak mengalami kenaikan tarif elektrik apabila rebat 2 sen/kWj dikekalkan.
"Semua pengguna tarif terdiri daripada perniagaan mikro, kecil dan sederhana (PMKS) serta kategori tarif pertanian tertentu juga tidak mengalami kenaikan tarif elektrik kerana surcaj 3.7 sen/kWj dikekalkan," katanya.
Merujuk kepada pengumuman itu juga, pihak TNB turut mengesahkan kerajaan kini masih memperuntukkan RM8.74 bilion subsidi bagi kategori pengguna PMKS manakala RM90 juta subsidi elektrik kepada kategori pertanian.
"Bagi pengguna dalam bervoltan sederhana dan tinggi daripada kalangan industri termasuk perbadanan multinasional (MNC), kerajaan masih lagi menampung subsidi sebanyak RM1.93 bilion agar surcaj dikenakan itu tidak dilepaskan secara mendadak," kata TNB dalam laman sesawang rasminya.
MalaysiaNow difahamkan, penyelarasan ICPT dibuat setiap enam bulan dengan mengambil kira kos naik turun harga pasaran bahan api penjanaan.
Semalam, kerajaan mengumumkan bahawa seramai 83,000 pengguna akan mengalami kenaikan bil bulanan dengan kadar minimum RM187 atau 25%, susulan pelarasan tarif elektrik di bawah mekanisme ICPT bagi tempoh Julai hingga Disember.
Nik Nazmi berkata, ia selaras dengan pelaksanaan subsidi bersasar bermula bulan depan, yang mana penggunaan elektrik tinggi melebihi 1,500 kWj, atau bil minimum RM708 sebulan akan dikenakan surcaj pada kadar 10 sen/kWj.
Beliau bagaimanapun memberi jaminan bahawa pelarasan itu tidak akan menjejaskan mereka yang menggunakan di bawah 1,500 kWj – kira-kira 99% pengguna di Semenanjung.


7 paip bawah tanah di lokasi tanah runtuh bocor

Siasatan terperinci oleh Jabatan Kerja Raya di lokasi kejadian tanah runtuh berhampiran pintu masuk Akademi Pencegahan Rasuah Malaysia (MACA) mendapati sekurang-kurangnya tujuh paip bawah tanah di kawasan itu mengalami kebocoran.
Timbalan Ketua Pengarah Kerja Raya (Sektor Infra) Zulkipli Nasri berkata keadaan itu menyebabkan berlaku pengaliran air dalam kuantiti banyak dari paip yang dianggar berusia lebih 40 tahun hingga mengakibatkan kejadian tanah runtuh.
"Kalau tengok dekat situ, bila berlaku runtuhan kita lihat banyak air yang keluar. Jadi saya rasa itu mungkin puncanya. Bagi mendapatkan butiran terperinci, penyiasatan akan dijalankan lebih lanjut.
“Indikator awal daripada MACA juga memaklumkan bil air mereka meningkat," katanya kepada pemberita selepas lawatan Ketua Pengarah Perkhidmatan Awam Zulkapli Mohamed ke lokasi kejadian hari ini.
Turut hadir Setiausaha Kementerian Kerja Raya Hasnol Zam Zam dan Timbalan Pesuruhjaya Suruhanjaya Pencegahan Rasuah Malaysia (SPRM) Idris Zaharudin.
Semalam, Menteri Kerja Raya Alexander Nanta Linggi berkata siasatan awal Bahagian Forensik Tanah Runtuh Cawangan Kejuruteraan Cerun Jabatan Kerja Raya (JKR) di lokasi kejadian mendapati wujud kebocoran pada sistem perpaipan bekalan air di kawasan itu.
Kebocoran pada sistem perpaipan itu telah menyebabkan tanah mengalami ketepuan yang tinggi seterusnya meningkatkan daya sisi kepada tembok penahan sedia ada daripada jenis contiguous micropile.
Zulkapli juga berkata status sama ada bangunan akademi itu selamat untuk diduduki atau tidak hanya akan dapat ditentukan dalam tempoh tiga minggu lagi selepas JKR selesai melakukan penilaian terperinci.
"Buat masa ini, kita tidak benarkan petugas dan kakitangan MACA untuk bertugas di sini sehingga mendapat kelulusan daripada pihak berkuasa,” katanya.


Bukan kerja kami gembira atas kesedihan orang lain, kata Sri Ram berhubung sabitan Rosmah

Ketua pendakwaan dalam kes rasuah Rosmah Mansor hari ini memuji pasukan timbalan pendakwa rayanya kerana bekerja secara profesional sepanjang hampir empat tahun bersamanya, sambil menambah persoalan sama ada pasukannya gembira dengan keputusan hakim hari ini tidak timbul.
“Tak ada sebarang isu gembira atau sedih. Kami hanya jalankan tugas dan akan teruskan untuk kes selanjutnya," kata Gopal Sri Ram kepada pemberita  selepas Mahkamah Tinggi menjatuhkan hukuman penjara 10 tahun terhadap Rosmah selepas beliau didapati bersalah atas tiga pertuduhan rasuah melibatkan projek hibrid solar.
“Bukan kerja kami untuk gembira atas kesedihan orang lain,” kata Sri Ram, yang turut dilantik mengetuai pendakwaan terhadap Najib.
Beliau berkata hakim telah menjalankan penghakiman yang setara dengan menjatuhkan hukuman penjara 10 tahun dan denda RM970 juta ke atas Rosmah.
“Memberikan hukuman tidak pernah mudah. Sebagai bekas hakim, saya boleh beritahu anda bahawa membuat penghakiman tidak pernah mudah. Ia adalah salah satu peranan yang paling sukar dalam kehidupan kehakiman.
“Seseorang perlu mempertimbangkan banyak perkara dalam mencari kesetaraan. Hakim mungkin fikir 10 tahun hukuman itu adalah adil, dan kami tidak bercadang untuk merayu sebarang penambahan hukuman melainkan peguam negara berpendapat sebaliknya," kata Sri Ram yang merupakan bekas hakim Mahkamah Persekutuan di mana beliau telah membuat lebih 800 penghakiman yang menjadi rujukan undang-undang Komanwel.
Rosmah, 70, adalah isteri bekas perdana menteri Najib Razak baru-baru ini menjalani hukuman 12 tahun penjara.
Beliau didakwa meminta suapan sebanyak RM187.5 juta serta menerima rasuah berjumlah RM6.5 juta dari Jepak Holdings Sdn Bhd sebagai balasan membantu syarikat itu memperoleh  projek bernilai RM1.25 bilion.
Rasuah tersebut didakwa telah diterima melalui bekas pembantunya, Rizal Mansor.
Dalam pada itu, Sri Ram turut memberikan respons berhubung keputusan menjadikan Rizal sebagai saksi pendakwaan, mengatakan budi bicara sedemikian bagi pihak pendakwaan adalah perkara biasa bagi memastikan sabitan.
“Kadangkala pendakwa raya perlu pertimbangan yang setara, siapa yang melakukan jenayah dan bukti siapa yang diperlukan untuk memastikan sabitan.
“Sebagai contoh, ada sekumpulan perompak, tiga daripada mereka sedang dibicarakan, namun yang keempat beri keterangan terhadap mereka itu, tidak ada yang luar biasa mengenainya."
Sri Ram berkata pasukan pendakwa raya dan penyiasat yang terlibat dalam kes itu telah bertindak secara profesional.
“Saya tidak dapat melaksanakan tugas saya jika tidak mendapat sokongan padu yang mereka berikan kepada saya.
"Pemenang hari ini ialah timbalan pendakwa raya (DPP) saya dan pegawai penyiasat saya.
"DPP saya memberikan tumpuan 100%. Mungkin ada juga keculasan di pihak saya, tetapi bukan mereka," katanya.


Ismail tumpu pentadbiran, tidak terganggu dengan tekanan, isu parti

Perdana Menteri Ismail Sabri Yaakob pada Isnin berkata isu parti dan politik tidak mengganggu tumpuan beliau dalam urusan mentadbir negara.
“Tidak, ia tidak mengganggu saya. Saya mempunyai kerja tersendiri dalam parti dan kerajaan. Anggota parti bebas menyuarakan pendapat masing-masing dan itu tidak mengalih tumpuan saya.
“Jika tumpuan saya terganggu, pastinya kita tidak akan capai pertumbuhan KDNK 8.9% pada suku kedua, kita tidak akan lihat angka pengangguran menyusut daripada 4.3 kepada 3.8%, dan angka nilai dagang tidak akan melepasi RM2 trilion,” katanya.
Ismail berkata demikian apabila ditanya sama ada pentadbirannya tidak dapat menumpukan perhatian dalam tugasan harian dan mungkin terlepas pandang cabaran yang menunggu seperti kegawatan ekonomi yang diramalkan tahun depan kerana pelbagai isu yang melibatkan parti dan kerajaan.
Beliau juga ditanya sama ada beliau merasa ditekan berikutan kenyataan-kenyataan yang dibuat oleh anggota partinya Umno, termasuk presiden parti Ahmad Zahid Hamidi yang mahu pilihan raya diadakan secepat mungkin.
Ismail berkata setiap anggota parti berhak menyuarakan pendapat masing-masing, termasuk presiden.
“Semua orang membuat kenyataan dan parti kami meraikan kepelbagaian,” katanya semasa sesi soal jawab bersama beberapa pewarta asing dan Bernama.
“Saya hormati pandangan presiden parti, timbalan presiden, naib presiden serta pemimpin-pemimpin lain parti. Bagaimanapun, keputusan akhir akan dibuat oleh lima pemimpin tertinggi parti,” katanya.
Apabila ditanya sama ada beliau akan bertanding bagi jawatan presiden parti memandangkan amalan Umno adalah pemimpin tertinggi parti yang menjadi perdana menteri, Ismail menjawab tumpuan beliau sekarang adalah untuk membantu parti memenangi pilihan raya.
“Jika parti tewas, tiada gunanya bertanding dalam apa-apa jawatan. Saya akan fikirkannya apabila tiba masanya,” kata beliau.
Ismail juga menunjukkan bahawa di negara-negara lain presiden atau perdana menteri tidak semestinya ketua parti seperti yang dapat dilihat di Indonesia, di mana Joko Widodo hanya anggota biasa Parti Demokratik Indonesia-Perjuangan dan presidennya ialah Megawati. Begitu juga dengan Perdana Menteri India Narendra Modi.
“Situasi ini bukan luar biasa di negara-negara lain. Mungkin ia nampak ganjil di Malaysia kerana ia kali pertama berlaku.
“Bagi saya, saya perdana menteri, saya naib presiden parti dan walaupun saya bukan presiden parti  saya tetap mahu lihat parti menang dan membentuk kerajaan.
Sementara itu, mengenai sama ada skandal rasuah besar yang terus berlaku boleh menjejaskan imej negara, beliau berkata, “benar masalah rasuah itu boleh menjejaskan imej negara jika ia berlaku berterusan. Ia juga akan menghalang pelabur asing melabur di negara ini”.
“Apa yang penting adalah tindakan yang diambil oleh kerajaan dalam menangani masalah ini. Suruhanjaya Pencegahan Rasuah Malaysia (SPRM) mempunyai kuasa untuk mengambil tindakan. Jika anda perhatikan kes-kes rasuah yang dibawa ke mahkamah, tiada siapapun terlepas tidak kira kedudukan mereka”.
Juga, prosedur membabitkan pemerolehan terus diperketatkan untuk menghalang gejala itu daripada terus menular, katanya.
Selagi kerajaan komited dalam bertindak terhadap gejala rasuah, negara-negara lain serta pelabur akan terus berasa yakin dengan Malaysia.
Selepas skandal 1MDB yang menyaksikan kerugian hampir RM50 billion, Malaysia sekali lagi dihantui skandal rasuah mega kali ini membabitkan pembelian kapal pesisir pantai  (LCS) bagi Tentera Laut Diraja Malaysia yang menyebabkan kerugian yang dianggarkan sehingga RM9 billion.


Maszlee nafi jadi calon MB Johor

Calon PKR bagi kerusi Dewan Undangan Negeri (DUN) Layang-Layang Dr Maszlee Malik menafikan cakap-cakap politik kononnya beliau merupakan calon menteri besar jika PKR dan Pakatan Harapan (PH) diberi mandat pada Pilihan Raya Negeri (PRN) Johor.“Jauh sangat bayangan itu. Anwar Ibrahim (presiden PKR) tidak menyentuh mengenai menteri besar. “Beliau hanya meminta undi saya dan memberi sokongan kepada PKR dan PH untuk membawa Johor ke tahap lebih baik,” katanya kepada pemberita selepas memberikan ceramah di Bilik Gerakan PKR bagi DUN Layang-Layang malam tadi.Maszlee, yang menyertai PKR pada November lepas, berkata demikian sebagai mengulas ceramah Anwar yang menyatakan terdapat sebab ahli Parlimen Simpang Renggam itu sebagai calon pada PRN Johor sekali gus dilihat seolah-olah memberi bayangan sebagai calon menteri besar pakatan tersebut.Beliau juga meminta maaf kepada pengundi Simpang Renggam kerana tidak dapat menunaikan semua janji PH yang ditabur pada Pilihan Raya Umum ke-14 berikutan hanya berpeluang memerintah negara selama 22 bulan.Maszlee juga menafikan telah melompat parti sebaliknya mendakwa Bersatu mengkhianatinya dengan “membuang” beliau kerana tidak bersetuju parti itu meninggalkan PH dan membentuk gabungan politik baru iaitu Perikatan Nasional (PN).Dalam perebutan kerusi Layang-Layang, Maszlee dicabar oleh K. Alagathiran dari PN, Abdul Mutalib Abd Rahim (Barisan Nasional) dan Ahmad Shafiq Othaman yang mewakili Pejuang.


Ibu pejabat Jakim ditutup dua minggu untuk sanitasi

Ibu pejabat Jabatan Kemajuan Islam Malaysia (Jakim) di Kompleks Islam Putrajaya akan ditutup mulai esok sehingga 20 Oktober bagi melaksanakan kerja-kerja sanitasi di ruang pejabat dan mengekang penularan Covid-19.Jakim dalam kenyataannya hari ini menyebut penutupan itu turut melibatkan pejabat Menteri di Jabatan Perdana Menteri (Hal Ehwal Agama) Zulkifli Mohamad Al-Bakri dan timbalannya, Ahmad Marzuk Shaary.“Lanjutan itu, semua operasi harian Jakim hanya dihadkan melalui perkhidmatan dalam talian sahaja. Jakim akan beroperasi semula pada 21 Oktober,” menurut kenyataan itu.Zulkifli semalam mengesahkan beliau positif Covid-19 dan kini menjalani rawatan di hospital.


MB Selangor akan mohon perkenan bubar DUN sebelum Sultan berangkat ke tanah suci

Menteri Besar Selangor Amirudin Shari akan menghadap Sultan Selangor Sultan Sharafuddin Idris Shah, bagi mendapat perkenan untuk membubarkan Dewan Undangan Negeri (DUN) Selangor, sebelum baginda berangkat ke Tanah Suci.
Amirudin bagaimanapun berkata beliau belum menerima tarikh untuk menghadap baginda.
“Kalau tak sempat (menghadap), saya akan pergi ke Madinah (menghadap di sana), tetapi kita cuba elakkanlah. Maknanya kita akan cuba menghadap sebelum tarikh Tuanku berangkat ke Tanah Suci,” katanya kepada media selepas hadir Forum Selangor Mobility, di Shah Alam hari ini.
Sultan Selangor dan Permaisuri Selangor Tengku Permaisuri Norashikin, dijadual berangkat ke Tanah Suci minggu hadapan bagi menunaikan ibadah Haji.
Pembubaran DUN Selangor adalah bagi memberi laluan kepada Pilihan Raya Negeri (PRN) diadakan.
Dalam perkembangan lain, Amirudin yang juga Pengerusi Pakatan Harapan (PH) Selangor berkata rundingan pembahagian tiga lagi kerusi DUN di antara PH dan Barisan Nasional (BN) akan dilakukan hari ini atau esok.
Tanpa menyebut DUN tiga kerusi berkenaan, Amirudin berkata perbincangan akan memberi peluang yang sama adil kepada semua rakan kongsi dan yang diutamakan ialah strategi untuk menang.
“Masing-masing perlu berbesar hati untuk melihat ‘winnability’, bagi mendapat majoriti mudah atau majoriti yang selesa yang terbaik,” katanya.


‘Tanya ketua hakim sama ada saya campur tangan kes Zahid’, kata Anwar

Perdana Menteri Anwar Ibrahim menegaskan tiada campur tangan daripadanya berhubung kes mahkamah timbalannya, Ahmad Zahid Hamidi.
Anwar berkata, beliau tidak pernah meminta kes ditarik balik atau mengurangkan bukti-bukti pendakwaan Zahid.
"Kes masih di mahkamah, saya tidak campur. Boleh tanya ketua hakim negara dan peguam negara, bila saya campur?"
Beliau menjawab soalan tambahan daripada Ahmad Fadhli Shaari (PN-Pasir Mas) yang ingin tahu tahap keseriusan kerajaan dalam menangani isu tatakelola terutamanya membabitkan kapal tempur pesisir (LCS).
Menurut Fadhli, kerajaan dilihat terlalu fokus terhadap isu yang membabitkan pembangkang semata-mata.
Anwar berkata, siasatan berhubung isu LCS mesti diteruskan kerana tindakan sebelum ini dirasakan tidak cukup.
Dalam pada itu, Anwar berkata tidak timbul soal penganiayaan kepada musuh politik sekiranya terdapat bukti mencukupi.
"Jangan hukum saya zalim dan campur tangan.
“Adakah saudara yakin ada bukti Anwar campur tangan untuk dakwa sesiapa?"
Tanpa menamakan sesiapa, Anwar dipercayai merujuk kepada kenyataan bekas perdana menteri, Muhyiddin Yassin yang menyatakan pendakwaan terhadapnya ialah satu bentuk pemangsaan politik.
Muhyiddin didakwa atas enam pertuduhan salah guna kuasa dan penggubahan wang haram membabitkan projek JanaWibawa dan pengecualian cukai untuk Yayasan Albukhary.


60% jalan persekutuan sudah capai tempoh luput, perlu dibaiki, kata menteri

Kira-kira 60% Jalan Persekutuan di negara ini sudah rosak atau luput tempoh hayatnya dan perlu diperbaiki dengan keperluan peruntukan kira-kira RM3 bilion, kata Menteri Kanan Kerja Raya Fadillah Yusof.
Beliau berkata memandangkan peruntukan yang tinggi diperlukan, pihaknya sedang mengadakan rundingan dengan syarikat konsesi selain mendapatkan maklum balas dari semua kementerian mengenai hala tuju pembinaan dan pembaikan semula jalan yang sudah luput tempoh hayat itu.
“Sebab itu, kita nak bekerjasama dengan beberapa pihak dan pendekatan kita adalah pelbagai namun yang penting kita kena bina baharu (jalan) supaya keselesaan serta keselamatan jalan itu terjamin kepada pengguna,” katanya kepada pemberita di Selangor hari ini.
Terdahulu Fadillah menghadiri majlis tawaran cabutan kerja undi bagi kerja-kerja penyenggaraan berkala pavemen di bawah kontrak penyenggaraan jalan persekutuan semenanjung Malaysia bagi 2022.
Mengenai majlis yang diadakan hari ini, beliau berkata sejumlah RM130 juta peruntukan tambahan telah diluluskan Kementerian Kewangan bagi kerja-kerja penyenggaraan berkala pavemen di jalan persekutuan seluruh negara secara one-off pada 13 September lepas.
Katanya kelulusan peruntukan tambahan ini adalah bukti komitmen kerajaan persekutuan yang prihatin dalam isu berkaitan penyenggaraan infrastruktur negara, khususnya jalan raya seterusnya membuka peluang perniagaan kepada kontraktor kecil khususnya gred G1 hingga G4.
Beliau berkata semua peruntukan telah selesai ditawarkan kepada kontraktor di negeri semenanjung melalui 180 kerja bernilai RM113 juta dan RM17 juta lagi disalurkan kepada kontraktor di Sabah, Sarawak dan Labuan melalui 17 kerja.
“Kesemua kerja-kerja ini dianggarkan dapat disiapkan dalam tempoh sebulan setengah atau pada November depan,” katanya sambil mengingatkan para kontraktor khususnya dalam kalangan bumiputera dari gred G1 ke G4 agar tidak bergantung harap kepada kontrak kerja atau projek kerajaan semata-mata.
“Kalau kita melihat konteks di negara kita, lebih banyak sebenarnya adalah kerja-kerja yang disumbangkan pihak swasta berbanding di peringkat kerajaan yang tidak sampai 30% daripada pembangunan keseluruhan projek pembinaan di negara kita.
Justeru katanya Kementerian Kerja Raya melalui Lembaga Pembangunan Industri Pembinaan (CIDB) akan memastikan para kontraktor tersebut diberi latihan dan dihubungkan dengan pihak swasta supaya mereka diberi peluang perniagaan.
Selain itu, beliau berkata pihaknya juga sedang melihat sistem agihan kerja yang pelbagai bagi memastikan semua kumpulan kontraktor dapat merasai peluang yang diwujudkan kerajaan.


Trump menang di Kentucky, Biden di Vermont

Presiden Donald Trump dan pencabarnya dari Demokrat, Joe Biden pada Selasa masing-masing mendakwa sudah memperoleh kemenangan pertama pada pilihan Raya Amerika Syarikat (AS) lapor Agensi Anadolu.Trump dikatakan menang di Kentucky dengan memperoleh lapan undi electoral sementara Biden menambah tiga lagi undi di Vermont, memetik The Associated Press.Kedua-dua calon perlu memperoleh 270 undi electoral untuk menawan Rumah Putih.Sejumlah pengundi sudah mengundi pada pengundian awal, secara keseluruhan membabitkan lebih 101 juta penduduk Amerika, menurut Projek Pilihan Raya AS.


Proses rawatan air bermula di loji Sungai Semenyih selepas kadar bau capai tahap sifar

Pengurusan Air Selangor (Air Selangor) kini dalam proses memulakan proses rawatan di Loji Rawatan Air (LRA) Sungai Semenyih yang dihenti tugas semalam agar air terawat yang bersih dan selamat dapat diagihkan kepada pengguna.Ketua Komunikasi Korporat Air Selangor Elina Baseri berkata langkah itu penting selepas bacaan tahap sifar TON (ukuran kadar bau) sebanyak tiga kali berturut-turut direkodkan di Sungai Semenyih pada 6 pagi tadi.Beliau berkata berikutan henti tugas LRA Sg Semenyih, sebanyak 463 kawasan di lima wilayah Air Selangor iaitu Petaling (172 kawasan), Hulu Langat (54 kawasan), Sepang (194 kawasan), Putrajaya (23 kawasan) dan Kuala Langat (20 kawasan) mengalami gangguan bekalan air tidak berjadual.“Sebanyak 94 lori tangki air telah digerakkan ke kawasan-kawasan yang terjejas serta premis-premis kritikal sepanjang gangguan bekalan dan Air Selangor sedang mengambil segala usaha bagi meminimumkan impak gangguan kepada pengguna,” katanya dalam kenyataan hari ini.Air Selangor akan memaklumkan perkembangan berkaitan dengan insiden itu dari semasa ke semasa menerusi semua medium khususnya media massa.


Kumpulan hak asasi selar cadangan tutup pejabat pelarian PBB di Malaysia

Kumpulan hak asasi Lawyers for Liberty (LFL) hari ini mengecam cadangan Majlis Keselamatan Negara (MKN) untuk menutup pejabat Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), mempersoalkan dakwaan yang mengatakan kerajaan perlu menguruskan pelarian dan pendatang tanpa dokumen tanpa perlu “campur tangan asing".
Dalam satu kenyataan, Pengarah LFL Zaid Malek berkata perlindungan pelarian dan pencari suaka bukan isu yang boleh dianggap sebagai campur tangan asing.
“Ia adalah satu perakuan terhadap penderitaan golongan yang kehilangan tempat tinggal akibat perang atau persengketaan, dan adalah menjadi tanggungjawab untuk melindungi mereka daripada bahaya,” katanya.
"Malaysia yang dipilih menganggotai Majlis Hak Asasi Manusia Pertubuhan Bangsa-Bangsa Bersatu, mesti memartabatkan prinsip hak asasi manusia antarabangsa bukan sahaja di luar negara bahkan di dalam negara kita sendiri. Menutup UNHCR sudah pasti akan menjejaskan kedudukan dan reputasi Malaysia di mata antarabangsa."
Pada 6 September, Ketua Pengarah MKN Rodzi Md Saad berkata pihaknya sedang meneliti penutupan operasi pejabat UNHCR di negara ini
Beliau juga berkata MKN perlu memperkukuhkan mekanisme yang dirancang dan memastikan pelaksanaan mantap, baik dan teratur sebelum disyorkan kepada kerajaan.
Zaid berkata UNHCR memainkan peranan penting dalam mengenal pasti pelarian dan pencari suaka di Malaysia, selain berperanan dalam memberi perlindungan dan bantuan sosial yang diperlukan oleh mereka.
"Malaysia juga mempunyai hubungan kerja yang lama dengan UNHCR bermula pada 1975, di mana kedua-duanya bekerjasama untuk melindungi pelarian Vietnam.
“Malahan baru-baru ini, semasa Covid-19 maih tinggi, kedua-duanya bekerjasama rapat untuk memastikan vaksinasi selamat terhadap pendatang tanpa dokumen, yang akhirnya memberi manfaat bukan sahaja kepada pendatang asing bahkan juga rakyat Malaysia,” katanya.
Beliau juga mempersoalkan rancangan MKN untuk mengendalikan kumpulan itu "secara langsung”, mengatakan "prestasi buruk” Kementerian Dalam Negeri (KDN) tidak dapat meyakinkan ramai terhadap jaminan MKN berhubung rangka rangka kerja pengurusan pendatang dan pelarian tanpa dokumen di Malaysia.
"Pemegang kad UNHCR sentiasa diganggu pihak penguatkuasa dan ramai yang ditahan secara haram di depoh imigresen, satu tindakan yang turut direstui KDN dan kerajaan.
"Keadaan di depoh ini amat mengerikan dan ramai kanak-kanak dilaporkan meninggal dunia di sana."
Memetik pengusiran lebih 1,000 warga Myanmar tahun lepas ketika negara itu berdepan konflik rampasan kuasa tentera, Zaid berkata: “Apa sahaja rangka kerja yang sedang diusahakan itu amat dicurigai dan tidak boleh dianggap mencapai piawaian antarabangsa, terutama ketika  Malaysia tidak menandatangani Konvensyen Pelarian 1951.
"Sekiranya kerajaan benar-benar mahu menangani pelarian melalui penguatkuasaan tempatan, mereka mesti terlebih dahulu meratifikasi Konvensyen Pelarian 1951, dan tanpa sebarang ratifikasi, usaha mengambil alih peranan UNHCR di Malaysia akan dipandang dengan rasa tidak percaya."


Hakim tolak permohonan Amber Heard bicara semula kes saman fitnah Johnny Depp

Pelakon "Aquaman" Amber Heard gagal dalam permohonan perbicaraan baru di mahkamah berhubung kes saman fitnah terhadap bekas suaminya, Johnny Depp selepas hakim menolak hujah peguamnya yang mendakwa salah seorang juri perbicaraannya sebelum ini diragukan.
Pada bulan Jun, Heard diperintahkan membayar ganti rugi AS$10.35 juta kepada Depp apabila juri mahkamah Fairfax County, Virginia, memutuskan beliau membuat dakwaan tidak benar terhadap bintang "Pirates of the Caribbean" itu dalam satu kenyataan akhbar.
Peguamnya menuntut supaya hakim menolak keputusan tersebut dan mengisytiharkan perbicaraan silap, dengan hujahan salah seorang juri dalam kes itu tidak layak kerana panggilan untuknya menjadi juri sebenarnya ditujukan untuk bapanya, yang mempunyai nama dan alamat tempat tinggal yang sama.
Hakim Penny Azcarate memutuskan bahawa "tiada bukti penipuan atau salah laku" oleh juri sekali gus mengekalkan keputusan juri dalam perbicaraan tersebut.
Hakim Penny juga berkata kedua-dua pihak telah melakukan pemeriksaan dan menerima semua juri pada permulaan perbicaraan.
"Proses yang wajar telah diberikan kepada semua pihak dalam litigasi ini," tulis Azcarate.
Depp, 59, menyaman Heard dan mendakwa bekas isterinya telah membuat dakwaan tidak benar berkait dirinya ketika aktres itu mengatakan beliau adalah “figura awam yang mewakili isu penderaan domestik" dalam artikel ruangan pendapat yang diterbitkan oleh The Washington Post.
Depp menafikan beliau memukul Heard, 36, dan berkata dalam perhubungan mereka, isterinya bertukar sikap dan melakukan tindakan ganas.
Heard kemudiaannya memfailkan saman balas, mengatakan Depp memburukkan namanya apabila peguamnya suaminya itu mengatakan tuduhannya sebagai “penipuan.”
Di akhir perbicaraan, juri memutuskan Heard hanya perlu dibayar ganti rugi sebanyak AS$2 juta atas salah satu tuntutan balasnya.
Sementara juri memutuskan Heard perlu membayar Depp sebanyak AS$15 juta.


Kempen ponteng sekolah bertentangan dengan adab pendidikan, kata MBM

Tindakan meminta pelajar untuk tidak hadir ke sekolah menerusi kempen ‘#MakeSchoolASaferPlace’, bertentangan dengan adab pendidikan yang diajar sebelum ini, yang memerlukan mereka menghormati institusi ilmu dan pendidikan.Presiden Majlis Belia Malaysia (MBM) Jufitri Joha berkata, beliau yakin lebih banyak cara lain yang lebih kreatif dan berkesan, untuk mendokong kempen pendidikan seksual dan sekolah sebagai tempat selamat serta aman untuk pelajar, sesuai dengan adat ketimuran.“Menghadiri kelas pengajian merupakan sebahagian daripada adab pelajar kepada ilmu, guru dan institusi pendidikan,” katanya dalam kenyataan hari ini.Katanya MBM juga bersetuju supaya pelajar diberikan hak untuk bersuara, bagi mempertahankan diri daripada sebarang gangguan termasuk gangguan seksual dan ancaman rogol, namun kempen itu sepatutnya digerakkan sendiri oleh pelajar dan guru berkaitan dengan hal ini.Sehubungan itu MBM mencadangkan tindakan tegas perlu diambil kepada pihak mengambil kesempatan mempermainkan isu-isu berkaitan ancaman rogol dan gangguan seksual.Sebuah gabungan badan bukan kerajaan sebelum ini, meminta pelajar dan guru membantah budaya rogol dan gangguan seksual dengan tidak hadir ke sekolah selama sehari, antara lain berikutan kes seorang guru mengeluarkan perkataan berunsur lucah, dengan menggalakkan perlakuan rogol ketika pembelajaran.


Israel harus hentikan pembersihan etnik

Mengenang 73 tahun peristiwa Nakbah Palestin, tarikh 15 Mei setiap tahun adalah hari seluruh umat Islam bersolidariti di atas imperialisme yang berlaku ke atas bumi Palestin. Sejak peristiwa pada tahun 1948 itu, rakyat Palestin dipaksa keluar dan dicabul kedaulatan tanah air mereka.Kini, kehidupan warga Palestin tidak ubah seperti pelarian dan hanya terbatas pada kawasan-kawasan tertentu di Tebing Barat. Dasar Zionis yang menindas secara sistematik serta penempatan haram yang dibangunkan adalah provokasi melampau terhadap rakyat Palestin.Pemuda Perikatan Nasional mengutuk sekeras-kerasnya serangan yang dilakukan pasukan keselamatan Israel ke atas rakyat Palestin di Masjid Al-Aqsa tatkala umat Islam sedang menunaikan ibadah pada minggu-minggu akhir Ramadhan.Tindakan radikal ini adalah imperialisme Zionis sekaligus merupakan pencerobohan terang-terangan terhadap kedaulatan Palestin.Tindak balas pemerintah Zionis terhadap protes warga Palestin melalui tindakan ketenteraan yang memusnah dan menghancurkan bangunan dan kediaman serta mengakibatkan pembunuhan terhadap wanita, kanak-kanak serta warga yang tidak berdosa juga adalah suatu tindakan yang tidak berperikemanusiaan.Pengeboman dan pembunuhan yang berlaku memperlihatkan sikap ektrem Zionis untuk melakukan pembersihan etnik demi mengabadikan Israel sebagai sebuah negara aparteid Zionis.Justeru, Pemuda Perikatan Nasional (PN) bertegas dan tuntas mengambil pendirian dan ketetapan berikut :Bersolidariti dengan teguh bersama rakyat dan negara Palestin yang dirobek martabat dan kedaulatan mereka.Bersetuju dengan tindakan kerajaan Malaysia yang mengadakan inisiatif bersama kerajaan Indonesia dan Brunei bagi mengutuk serangan zalim Israel terhadap Palestin serta berkongsi pandangan yang sama supaya komuniti antarabangsa, terutamanya Majlis Keselamatan PBB untuk bertindak segera bagi menghentikan keganasan rejim Israel dan menyelamatkan nyawa rakyat Palestin.Bertegas supaya masyarakat antarabangsa mendesak Israel dan Amerika berlaku jujur dan adil dengan perjanjian untuk menubuhkan negara berdaulat Palestin dengan garis sempadan sebelum tahun 1967.4. Menyeru semua pihak khususnya pimpinan dan organisasi antarabangsa untuk mengecam dan mengutuk sekerasnya penindasan dan penjajahan terhadap Palestin bagi negara apartheid Zionis. Hentikan perang, tindakan ketenteraan serta pembersihan etnik secara serta merta.Israel perlu bertanggungjawab di atas pencerobohan dan pembunuhan yang telah berlaku. Justeru, setiap yang bertanggungjawab perlu dihadapkan ke pengadilan Mahkamah Jenayah Antarabangsa (ICC).Menyeru seluruh rakyat Malaysia; individu, persatuan mahupun institusi untuk turut serta dalam kempen #Aid4Palestine yang telah dilancarkan oleh duta khas perdana menteri ke Timur Tengah. Pemuda PN akan berperanan untuk menggalang kekuatan serta menjalinkan kerjasama strategik dengan semua pihak bagi menyemarak usaha kempen ini.Kenyataan Pemuda Perikatan Nasional ini ditandatangani barisan kepimpinan pemuda PAS, Bersatu, Star, SAPP dan Gerakan* Tulisan ini adalah pandangan peribadi penulis yang tidak semestnya mencerminkan pandangan MalaysiaNow


Kadar inflasi UK cecah 10.1% pada Julai

Kadar inflasi tahunan United Kingdom pada Julai meningkat kepada 10.1% berbanding 9.4% pada Jun, mencatat rekod tertinggi sejak 1982, lapor Sputnik, memetik Pejabat Perangkaan Kebangsaan (ONS) pada Rabu.
"Indeks Harga Pengguna (CPI) meningkat 10.1% dalam tempoh 12 bulan hingga Julai 2022, meningkat daripada 9.4% pada Jun," menurut ONS dalam satu kenyataan.
Pada Julai, harga pengguna meningkat sebanyak 0.6% selepas mencatatkan peningkatan sebanyak 0.8% pada Jun.


Ahli Parlimen DAP cadang tukar kod pakaian penjawat awam

Seorang ahli Parlimen kerajaan dari DAP mencadangkan kod pakaian penjawat awam ditukar bagi menangani isu perubahan iklim.
Ketika mencelah pergulungan Titah Diraja oleh Kementerian Sumber Asli, Alam Sekitar dan Perubahan Iklim, Wong Shu Qi (PH-Kluang) berkata gaya pemakaian rata-rata penjawat awam yang mengenakan kot, blazer dan tali leher tidak sesuai dengan iklim tropikal negara.
Katanya, keadaan di luar pejabat sangat panas tetapi keadaan di dalam pejabat pula terlalu sejuk sehingga mereka terpaksa memakai kot, blazer dan tali leher.
Katanya, disebabkan tidak tahan dengan kesejukan, akhirnya penjawat awam akan keluar dari pejabat untuk makan tengah hari dan membuka semua pakaian-pakaian tersebut kerana keadaan yang panas di luar.
“Apabila masuk (pejabat) pula semua nak pakai balik blazer dan tali leher. Dan semua akan minta turunkan suhu dalam bilik kerana panas. Sampaikan suhu yang sangat rendah (untuk sejukkan pejabat).
“Tapi sebenarnya ini tidak mesra alam sekitar kita. Kita akan terpaksa guna banyak tenaga elektrik untuk suhu direndahkan.
“Sebab itu saya minta ‘goverment lead’ dalam usaha mengatasi masalah perubahan iklim supaya kod pakaian kerajaan diubah sesuai untuk mengatasi masalah ini,” katanya.
Tiada respon balas daripada menteri perubahan iklim Nik Nazmi Nik Ahmad.
Manakala Speaker Dewan Rakyat Johari Abdul pula tidak berminat untuk meneruskan celahan tersebut dan menegaskan topik itu sesuai sekadar dirujuk kepada beliau bukannya dibawa ke dalam Parlimen.
“Itu isu lain, jumpa dengan saya pun boleh,” katanya ringkas.


Krisis Myanmar jejas keselamatan serantau, kata Anwar

Perdana Menteri Anwar Ibrahim pada Rabu berkata krisis yang berterusan di Myanmar menjejaskan keselamatan dan kebajikan rantau ini, menegaskan supaya mencari cara baharu bagi memujuk pemerintah tenteranya bekerjasama dengan Asean bagi mencapai keamanan.
Selepas bertemu Presiden Filipina Ferdinand Marcos Jr di Manila, Anwar berkata beliau menghargai pengegasan rakan sejawatannya bahawa pelan damai lima perkara yang dipersetujui antara junta Myanmar dan perlu dilaksanakan.
"...tetapi saya semestinya akan mencadangkan untuk meneroka ruang baru tentang bagaimana junta Myanmar boleh dipujuk untuk bekerja dalam Asean dan menyelesaikan isu tertunggak, yang tidak boleh dianggap sebagai dalaman semata-mata, kerana ia menjejaskan keselamatan dan kesejahteraan rantau ini," kata Anwar.
Myanmar dilanda kekacauan sosial, politik dan ekonomi sejak tenteranya menggulingkan kerajaan yang dipilih pada Februari 2021.
Kumpulan hak asasi manusia dan Pertubuhan Bangsa-Bangsa Bersatu menuduh tentera melakukan kekejaman sebagai sebahagian daripada tindakan keras terhadap penentangnya, yang digelar sebagai "pengganas" yang mahu memusnahkan negara itu.
Asean, yang mempunyai prinsip untuk mengelak daripada urusan kedaulatan anggotanya, kecewa dengan kurangnya kemajuan junta dalam pelan damai yang dipersetujui dengan jeneral sejurus selepas rampasan kuasa.
Sementara blok 10 anggota itu menghalang jeneral Myanmar daripada menghadiri mesyuarat peringkat tingginya, Malaysia, pengkritik lantang junta meminta tindakan yang lebih ketat.
Jeneral tentera Myanmar bertindak balas terhadap apa yang dipanggilnya sebagai campur tangan.


Nik Nazmi selar ‘fitnah’, dokumen ‘bocor’ babit projek tebatan banjir RM11 bilion

Menteri Sumber Asli, Alam Sekitar dan Perubahan Iklim Nik Nazmi Nik Ahmad membuat laporan polis berhubung kebocoran dokumen sulit kerajaan dan fitnah yang dibuat ke atas syor kementeriannya supaya syarikat tertentu dianugerahkan melaksanakan projek di bawah Rancangan Tebatan Banjir (RTB).
Laporan ini dibuat selepas salinan surat dari kementerian itu ditandatangani Nik Nazmi melampirkan senarai syarikat yang disyorkannya untuk kelulusan Perdana Menteri dan Menteri Kewangan Anwar Ibrahim bagi kontrak bernilai RM10.9 bilion tersebar di media sosial.
Surat tiga muka surat itu dipercayai pertama kali didedahkan oleh pemberi maklumat dalam talian Edisi Siasat di saluran Telegramnya.
Dalam surat bertarikh 11 April 2023 itu, Nik Nazmi berkata syarikat berkenaan dipilih kerana “difikirkan mampu memenuhi kriteria pra-kelayakan”daripada kementerian kewangan.
Tender itu adalah untuk kerja-kerja di negeri yang sering dilanda banjir seperti Johor, Pahang, Selangor dan Kelantan.
Namun, Nik Nazmi dalam satu kenyataan membidas apa yang disebutnya sebagai "berniat jahat" yang menuduh beliau dan Anwar meluluskan projek RTB tanpa melalui prosedur sepatutnya.
“Ini secara jelas telah mendorong orang awam yang membaca hantaran tersebut membuat tanggapan bahawa kami menyeleweng dana awam bagi tujuan politik,” tambahnya.
“Sehubungan itu, saya berharap pihak polis dapat mengenal pasti dalang di sebalik tuduhan palsu, fitnah dan kebocoran maklumat sulit kerajaan dengan kadar segera.”
Sebelum ini, Anwar membatalkan kelulusan projek RTB bernilai RM7 bilion yang didakwanya dibuat secara tidak teratur dan dibuat tanpa tender terbuka.
Beliau turut dikritik kerana melengahkan projek-projek itu, terutama apabila Johor dilanda banjir buruk beberapa bulan lalu.
Susulan itu, Anwar yang juga ahli Parlimen Tambun itu berkata beliau akan mempercepatkan projek itu menggunakan kaedah “fast track”.


Rakyat Argentina berhimpun tuntut ‘keadilan’ untuk Maradona

Rakyat Argentina berhimpun di jalan-jalan di Buenos Aires pada Rabu untuk menuntut keadilan terhadap kematian Diego Maradona di tengah tuduhan kecuaian perubatan, lapor Xinhua.Beratus-ratus peminat bola sepak, kebanyakannya memakai baju kebangsaan Argentina, menyertai perhimpunan damai di pusat Buenos Aires, kata pihak berkuasa.Penunjuk perasaan melaungkan ungkapan “Dia tidak mati, mereka membunuhnya,” dan, “Keadilan untuk Diego, tangkap dan hukum orang yang bersalah”.November lalu, legenda bola sepak itu meninggal dunia akibat serangan jantung pada usia 60, hanya beberapa minggu selepas menjalani pembedahan membuang darah beku di otak.Penyiasat berkata pihaknya berusaha untuk menentukan sama ada terdapat kecuaian doktor dan petugas perubatan. Akhir bulan ini panel pakar perubatan dan forensik dijangka akan mengemukakan hasil siasatan.Polis menyerbu kediaman dan tempat kerja doktor peribadi Maradona, Leopoldo Luque, dan psikiatri Agustina Cosachov beberapa hari setelah kematian pemenang Piala Dunia 1986 itu. Kedua-duanya menafikan melakukan kesalahan tersebut.Media Argentina melaporkan seorang pakar psikologi, dua jururawat, dan dua penyelaras perubatan juga sedang disiasat.


Dr Mahathir selar ahli Parlimen PH kerana sokong Belanjawan 2021

Selepas gagal menolak Belanjawan 2021 di Dewan Rakyat, Dr Mahathir Mohamad mengatakan ahli Parlimen pembangkang sedikit pun tidak rasa bersalah kepada rakyat  kerana menyokong kerajaan yang ditubuhkan melalui pintu belakang.Ulasan ini muncul beberapa jam selepas belanjawan lulus sebulat suara di peringkat dasar dengan majoriti yang kukuh di Dewan Rakyat. “Inilah apa yang berlaku di Dewan Rakyat hari ini.“Bagi saya dan semua ahli parti Pejuang, serta beberapa ahli Parlimen yang lain, kami tetap berpegang kepada janji kami untuk menolak belanjawan seperti yang dinyatakan sebelum ini,” tulisnya di blog chedet.cc.Terdahulu, dilaporkan seramai kira-kira 12 orang ahli Parlimen pembangkang yang berdiri untuk menyokong cadangan Ahli Parlimen Pokok Sena Mahfuz Omar supaya diadakan undi belah bahagi.Mengulas lanjut, Mahathir berkata beliau dan empat ahli Parlimen Pejuang tidak berganjak dengan pendirian mereka atas dasar tanggungjawab dan amanah terhadap rakyat.“Inilah apa yang berlaku di Dewan Rakyat hari ini.Katanya, mereka akan tetap dengan pendirian untuk menentang segala jenis rasuah yang akan menghancurkan negara pada masa akan datang.“Kami berharap yang rakyat juga akan sedar dan menolak rasuah.”Pengundian hari ini adalah langkah pertama yang perlu dilalui belanjawan kerajaan Perikatan Nasional (PN).Selepas ini ia akan dibawa ke peringkat jawatankuasa untuk dibahaskan bermula 30 November untuk diundi sekali lagi sebelum diluluskanMahathir berkata, apabila pemimpin yang tidak mempunyai prinsip dan tidak berkualiti sanggup menggadai amanah rakyat demi kepentingan peribadi, negara bakal “dijual” untuk memenuhi ketamakan diri mereka.“Perasuah, penjenayah dan segala bentuk penyamun boleh bentuk kerajaan hanya dengan mengguna wang untuk membeli undi dan wakil pilihan rakyat.”


Hubungan Sarawak-PN berdasarkan perlembagaan bukan politik, kata KM

Ketua Menteri Sarawak Abang Johari Openg menjelaskan bahawa keputusan yang akan dibuat mengenai hubungan kerajaan negeri dengan Perikatan Nasional (PN) adalah dalam konteks cadangan meminda Perkara 160 (2) Perlembagaan Persekutuan bagi mengembalikan status Sabah dan Sarawak sebagai rakan setara dalam persekutuan.Bercakap kepada wartawan setelah menghadiri sebuah acara di Kuching, beliau berkata wujud media menggambarkan perkara itu bersifat politik dan bukannya perlembagaan.“Saya hanya nak jelaskan tentang perkara itu,” katanya.“Semalam ketika saya berada di Lubok Antu, saya berbicara mengenai Perjanjian Malaysia 1963 (MA63), yang mana kerajaan persekutuan bersetuju untuk mengubah semula peruntukan di bawah Artikel 160.“Kemudian, sebuah keputusan akan dibuat mengenai MA63.”Usaha pindaan terhadap Artikel 160 dilakukan Sarawak bagi melihat perkataan “persekutuan” yang ditakrifkan merujuk kepada MA63 dan bukannya Perjanjian Persekutuan Tanah Melayu 1957 seperti yang berlaku ketika ini.Abang Johari berkata, kerajaan negeri akan memberikan sokongan penuh kepada kerajaan persekutuan jika keputusan untuk meminda definisi “persekutuan” dibuat.“Ketika Pakatan Harapan (PH) mengusulkan agar peruntukan itu diubah, kami ingin ia ditafsirkan seperti ini, tetapi mereka tolak.”Sarawak ditadbir oleh GPS, gabungan yang dibentuk selepas pilihan raya umum 2018 oleh parti-parti Sarawak yang meninggalkan Barisan Nasional (BN).Walaupun GPS bukan sebahagian daripada kerajaan PN, Perdana Menteri Muhyiddin Yassin yang mengambil alih pentadbiran pada 2020 mendapat sokongan dari 18 ahli Parlimen gabungan politik itu.Abang Johari, yang merupakan ketua GPS berkata bahawa pindaan yang dicadangkan itu tidak ada kaitan dengan gabungan itu.“Apa yang kita bicarakan adalah hak dan autonomi Sarawak, dan ketika kita bercakap mengenai MA63, (Putrajaya) bersetuju.“Saya katakan kepada mereka, persekutuan sekarang berdasarkan Perjanjian Malaya 1957. Kami mahu ia berdasarkan MA63. Hanya dengan melakukan ini hubungan antara kerajaan pusat dan negeri akan diselaraskan semula. ”Beliau turut menambah bahawa Sarawak bertegas untuk mengubah peruntukan itu, dengan mengatakan bahawa usaha PH untuk mengganti Artikel 1 (2) untuk mengubah status Sabah dan Sarawak pada tahun 2019 disebabkan kegagalannya untuk menangani Perlembagaan.“Kami ingin mengubahnya kerana (Perlembagaan Persekutuan) berdasarkan Perjanjian Tanah Melayu 1957. Sekiranya ada masalah undang-undang, hakim akan menafsirkannya seperti itu. ”Ketua menteri Sarawak itu merujuk kegagalan PH pada 2019 mendapatkan majoriti dua pertiga yang diperlukan bagi meminda Artikel 1 (2) untuk memulihkan status Sabah dan Sarawak sebagai rakan setara dengan semenanjung.PH telah memperoleh 138 dari 148 undi yang diperlukan, bagaimanapun ahli Parlimen dari GPS dan BN tidak mengundi.


Penyair Salleh Ben Joned meninggal dunia

Penyair dan penulis Salleh Ben Joned meninggal dunia kerana kegagalan jantung awal pagi tadi.Menurut kenyataan Facebook Allahyarham yang ditulis keluarganya, Salleh, 79, meninggal dunia pada kira-kira 1.21 pagi tadi di Pusat Perubatan Universiti Malaysia (PPUM), di Kuala Lumpur.Allahyarham dikebumikan di Tanah Perkuburan Islam USJ 22, Subang Jaya dan disolatkan di Masjid Abu Bakar As Siddiq, di Petaling Jaya.“Disebabkan Perintah Kawalan Pergerakan Bersyarat hanya keluarga dan saudara terdekat sahaja dibenarkan untuk menghadiri majlis pengebumian,” demikian kenyataan itu.Antara buku yang pernah dihasilkan Allahyarham ialah “Sajak-Sajak Saleh” yang ditulis dalam Bahasa Melayu dan Inggeris.Selain itu, semasa hayatnya Salleh juga pernah berlakon antaranya dalam filem Bintang Malam pada tahun 1991.


Penganalisis berbeza pandangan berhubung peluang Anwar di Tambun

Penganalisis berbeza pandangan mengenai peluang Presiden PKR Anwar Ibrahim dalam pertandingan pelbagai penjuru bagi merebut kerusi Parlimen Tambun, di mana sekurang-kurangnya seorang daripada mereka berkata meletakkan ketua pembangkang di kerusi majoriti Melayu tidak memberi jaminan kemenangan kepada Pakatan Harapan (PH).
Penganalisis politik veteran, Jeniri Amir berkata, ini kerana penyandang kerusi Parlimen Tambun Ahmad Faizal Azumu serta calon yang dicadangkan oleh Barisan Nasional (BN), Aminuddin Md Hanafiah, masing-masing mempunyai kelebihan tersendiri untuk mengatasi presiden PKR itu.
Katanya, disebabkan kelebihan ini sukar untuk meramalkan pemenang bagi kerusi Tambun, sekali gus menjadikan Parlimen itu sebagai antara kawasan tumpuan utama pada PRU15.
Mengulas mengenai Faizal, Jeniri berkata, latar belakangnya sebagai anak jati Manjoi memberikan timbalan presiden Bersatu itu kelebihan dari aspek populariti dalam kalangan masyarakat.
"Beliau sebagai penyandang, mempunyai kelebihan di situ kerana pengundi dan penduduk sudah mengenalinya berbanding Anwar," katanya kepada MalaysiaNow.
"Beliau (Faizal) mempunyai rangkaian di situ dan sudah menjalankan tugas di kawasan terbabit, jadi tidak perlu memperkenalkan diri sangat."
Pada PRU14 Faizal atau lebih mesra dikenali sebagai Peja membuat kejutan apabila merampas kerusi Parlimen Tambun daripada BN kerana kerusi itu disifatkan sebagai salah satu kubu kuat Umno.
Pada ketika itu, Faizal meraih jumlah undi 38,661 dengan majoriti 5,320 sekali gus menewaskan Ahmad Husni Hanadzlah yang telah menyandang kerusi Parlimen Tambun selama lima penggal sejak April 1995, apabila beliau meraih 33,341 undi manakala Ibrahim Zakaria mewakili PAS memperoleh 14,948 undi.
Namun begitu, Jeniri berkata, BN juga berpeluang untuk merampas kembali kerusi Parlimen itu memandangkan kejayaan Bersatu pada 2018 yang pada ketika itu berada dalam komponen PH didorong oleh sentimen politik.
Katanya, memandangkan momentum isu besar yang berkaitan seperti skandal 1MDB dan salah laku Najib Razak semakin berkurangan, ini akan memberi ruang kepada BN untuk bangkit meraih sokongan di kawasan itu.
"Keadaan juga akan memihak kepada BN jika peratusan undi rendah.
"Ditambah dengan pencalonan muka baru seperti strategi yang digunakan pada pilihan raya negeri Melaka dan Johor, ini juga akan memberikan kelebihan," katanya.
Bagaimanapun, penganalisis politik dari Universiti Malaya, Awang Azman Pawi berpandangan langkah PH untuk mempertaruhkan Anwar di Tambun bukanlah sebuah keputusan yang dibuat secara melulu.
Katanya, sudah tentu PH atau PKR mengkaji terdahulu impak kehadiran Anwar dan partinya ke kawasan itu sebelum bertindak sedemikian.
"Saya jangkakan pertembungan tiga penjuru di Tambun antara PN-PH-BN sangat sengit," katanya.
Menurut Awang, langkah ini juga dilihat sebagai satu mesej besar bagi parti-parti komponen PH seperti Amanah dan presidennya, Mohamad Sabu, DAP dan pengerusinya, Lim Guan Eng atau Rafizi Ramli dari PKR supaya mengambil tindakan yang sama.
"Sebab ada yang mengaku diri sebagai pengubah permainan, pakar strategi dan popular sekadar bertanding di kawasan selamat.
"Ekoran ini, Rafizi misalnya, wajar bertanding di kawasan seperti Batu Pahat sebab ini boleh memberi impak kepada kerusi Parlimen di Muar dan Sri Gading," katanya merujuk kepada kerusi-kerusi Parlimen di Johor.


SPR diarah laksana Undi 18, kata menteri

Menteri Undang-Undang Wan Junaidi berkata kerajaan belum membuat keputusan untuk membuat rayuan berhubung keputusan mahkamah tersebut dan arahan daripada Mahkamah Tinggi Kuching itu masih kekal sebagai undang-undang yang perlu dipatuhi.“Belum lagi diputuskan, kena dapat perbincangan mendalam dengan Jabatan Peguam Negara dan mendapat keputusan dasar daripada jemaah menteri,” katanya.Junaidi berkata antara perkara berbangkit selepas Parlimen meminda Perlembagaan untuk menurunkan umur pengundi dan calon adalah apabila terdapat negeri yang belum membuat pindaan terhadap Undang-Undang Tubuh Negeri bagi melaksanakan pencalonan 18 tahun sebagai calon ahli Dewan Undangan Negeri (Adun) di negeri terbabit.Beliau berkata perbincangan menyeluruh perlu diadakan antara SPR dan Jabatan Peguam Negara mengenai tindakan yang perlu diambil jika negeri-negeri berkenaan masih tidak bersetuju dengan penurunan umur menjadi calon Adun.


Umno pertimbang tarik diri sokong PN, mahu perjanjian bertulis segera

Umno mempertimbangkan menarik diri daripada menyokong kerajaan Perikatan Nasional (PN) dan menggesa satu perjanjian bertulis dilaksanakan secepat mungkin bagi meneruskan kerjasama politik gabungan itu.Setiausaha Agung Umno Ahmad Maslan dalam satu kenyataan berkata parti itu juga akan mencadangkan Jawatankuasa Pemandu Muafakat Nasional (MN) didaftarkan sebagai identiti politik yang sah dengan kadar segera.“Umno berpandangan bahawa kestabilan politik sangat penting dan pertumbuhan ekonomi mesti ditingkatkan,” kata ahli Parlimen Pontian itu dalam satu kenyataan selepas Mesyuarat Biro Politik Umno, malam tadi.Perkembangan ini muncul selepas pemimpin-pemimpin parti dijangka mengadap Yang Di Pertuan Agong Sultan Abdullah Sultan Ahmad Shah dalam jangka masa terdekat.Ini susulan dakwaan Presiden PKR Anwar Ibrahim beliau memiliki sokongan yang “kukuh dan menyakinkan” untuk membetuk kerajaan baru di Putrajaya.Bagaimanapun, kenyataan Anwar bertentangan dengan Istana Negara apabila dikatakan pengerusi Pakatan Harapan (PH) itu tidak mempersembahkan senarai ahli Parlimen yang menyokongnya kepada Agong.


Bersatu fail tindakan undang-undang mohon 4 kerusi Parlimen Sabah dikosongkan

Parti Bersatu memfailkan tindakan undang-undang untuk memohon supaya Yang di-Pertua Dewan Rakyat Johari Abdul mengosongkan empat kerusi Parlimen di Sabah.
Permohonan kebenaran semakan kehakiman difailkan Naib Presiden Bersatu Ronald Kiandee dan Muhammad Suhaimi Yahya selaku pegawai awam pertubuhan parti itu menerusi Tetuan Chetan Jethwani & Company di Mahkamah Tinggi di sini pada 17 April lepas.
Parti itu yang bertindak sebagai pemohon menamakan Johari serta empat Ahli Parlimen terlibat iaitu Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang) sebagai responden pertama hingga kelima.
Dalam permohonan itu, parti berkenaan memohon suatu perintah untuk membatalkan keputusan Johari melalui surat bertarikh 16 Januari lepas yang menyatakan responden kedua hingga kelima memberi penjelasan dan mengesahkan bahawa tiada berlakunya kekosongan kerusi parlimen berkenaan berdasarkan tafsiran Perlembagaan Gabungan Rakyat Sabah (GRS) dan Perlembagaan Bersatu.
Bersatu juga memohon satu deklarasi bahawa empat ahli parlimen itu telah berhenti menjadi ahli Dewan Rakyat mengikut Perkara 49A Perlembagaan Persekutuan, selain perintah supaya Johari mengesahkan berlakunya kekosongan luar jangka bagi semua kerusi parlimen berkenaan.
Selain itu, parti berkenaan turut memohon perintah supaya Johari memaklumkan Suruhanjaya Pilihan Raya mengenai kekosongan itu dalam tempoh 21 hari dari perintah terbabit.
Sekiranya kebenaran diberikan dan sementara menunggu pendengaran semakan kehakiman, Bersatu memohon perintah penzahiran supaya responden-responden mengemukakan semua surat-menyurat dan rekod kepada dan daripada Johari berhubung maklumat serta penjelasan mengenai pemberhentian semua ahli parlimen terbabit, dan pengesahan bahawa tiada berlakunya kekosongan luar jangka.
Berdasarkan alasan dalam permohonan itu, Bersatu menyatakan responden kedua hingga kelima yang merupakan calon parti itu telah bertanding pada Pilihan Raya Umum ke-15 (PRU15) di bawah logo GRS.
Bersatu menyatakan bahawa pada 10 Disember lepas, Pengerusi GRS Hajiji Noor telah membuat satu kenyataan media memaklumkan pemimpin-pemimpin Bersatu termasuk responden kedua hingga kelima telah membuat keputusan untuk meninggalkan parti berkenaan.
Pemohon mendakwa pada 19 Disember 2022, dalam persidangan Parlimen pertama selepas PRU15, responden kedua hingga kelima telah duduk di bahagian kerajaan, yang jelas menunjukkan niat mereka untuk meninggalkan parti Bersatu.
Sehubungan itu, Setiausaha Agung Bersatu mengeluarkan Notis Pemberhentian kepada responden kedua hingga kelima pada 21 Disember 2022, yang memaklumkan mereka telah berhenti menjadi ahli parti berkenaan selepas dipilih sebagai Ahli Parlimen.
Menurut parti itu, disebabkan pemberhentian berlaku selepas PRU15, berlaku kekosongan kerusi parlimen berkenaan berdasarkan Perkara 49A(3) Perlembagaan Persekutuan yang menyatakan mana-mana ahli Dewan Rakyat hendaklah terhenti menjadi ahli Dewan Rakyat dan kerusi mereka hendaklah dikosongkan.
Bersatu mendakwa Johari melalui surat bertarikh 16 Januari lepas menyatakan bahawa responden kedua hingga kelima sudah memberi penjelasan dan mengesahkan bahawa tiada berlakunya kekosongan berdasarkan tafsiran Perlembagaan GRS dan Perlembagaan Bersatu.
Menerusi semakan sistem mahkamah, permohonan kebenaran semakan kehakiman akan didengar di hadapan Hakim Amarjeet Singh pada 30 Mei ini.


Peguam Najib diberi amaran tiada lagi penangguhan soal saksi kes 1MDB

Hakim Mahkamah Tinggi Collin Lawrence Sequerah memberi amaran kepada pasukan pembelaan Najib Razak dalam kes 1Malaysia Development Berhad (1MDB) bahawa mereka tidak lagi dibenarkan untuk menangguhkan menyoal balas mana-mana saksi pendakwaan.
Hakim itu berkata demikian ketika peguam Wan Aizuddin Wan Mohammed meminta pemeriksaan balas ke atas saksi pendakwaan ke-40 iaitu bekas pengarah urusan AmInvestment Bank Berhad Kok Tuck Cheong, ditangguhkan.
Wan Aizuddin memberitahu mahkamah, peguam utama Muhammad Shafee Abdullah mempunyai satu lagi kes di hadapan pesuruhjaya kehakiman Azhar Abdul Hamid.
Timbalan pendakwa raya kanan Gopal Sri Ram membantah permohonan itu.
“Yang Arif, pihak pendakwaan tidak dapat memanggil saksi baru kerana tiga saksi masih belum selesai memberi keterangan. Kami mempunyai saksi yang telah disenaraikan.
“Kami semua perlu membuat pelarasan. Saya ada perbicaraan kes yang masih belum selesai dan telah meminta hakim untuk melapangkan perbicaraan itu, kami juga membuat penyesuaian,” kata Sri Ram.
Pada ketika ini, hakim Sequerah yang tidak berpuas hati dengan permintaan pihak pembelaan, berkata pada masa akan datang, jika Shafee tidak dapat menjalankan pemeriksaan balas, maka Wan Aizuddin harus mewakilinya.
"Kamu tidak boleh lagi berbuat demikian. Prosiding perbicaraan yang dijalankan secara tertangguh, berulang kali, dengan menangguhkan saksi (memberi keterangan), saya telah banyak kali bertolak ansur. Bermula dari sekarang, jika Shafee tidak dapat melakukan pemeriksaan balas, kamu (Wan Aizuddin) harus menggantikannya.
“Kamu semua (Shafee & Co) mempunyai pasukan yang besar dan kamu (Wai Aizuddin) berkemampuan untuk melakukannya kerana sudah biasa dengan fakta kes ini. Selepas ini, beginilah perbicaraan kes ini akan berjalan. Pada masa akan datang, jika Tan Sri Shafee tidak ada (dan tidak ada sesiapa yang dapat menjalankan pemeriksaan balas), saya akan menganggap pemeriksaan balas telah selesai dan meneruskan untuk mendengar pemeriksaan semula,” kata hakim itu.
Wan Aizuddin berkata beliau akan memaklumkan perkara itu kepada Shafee dan akan bertindak sewajarnya.
Najib, 69, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion milik dana 1MDB dan 21 pertuduhan pengubahan wang haram membabitkan jumlah sama.
Perbicaraan bersambung.


Umno buat ‘pusingan U, Zahid kini gesa sokong PN

Presiden Umno Ahmad Zahid Hamidi hari ini mengumumkan “gencatan politik” beberapa hari selepas pendedahan beliau bekerjasama dengan Anwar Ibrahim untuk menggulingkan Perikatan Nasional (PN) yang mana partinya merupakan sebahagian daripadanya.Zahid berkata partinya kini akan membantu kerajaan PN untuk memfokuskan agenda membantu rakyat ketika negara berdepan dengan kegawatan ekonomi.“Kerjasama semua parti dalam kerajaan PN harus diperkasakan bagi menjamin kestabilan politik di saat negara menghadapi ancaman Covid-19 dan ketidaktentuan ekonomi,” katanya dalam satu kenyataan hari ini.Zahid turut menggesa anggota Kabinet dari Umno untuk memberikan sepenuh penumpuan kepada usaha untuk membantu rakyat yang terbeban disebabkan pandemik itu.Pada Jumaat MalaysiaNow mendedahkan Zahid dan bekas perdana menteri Najib Razak, secara sepihak menulis surat ke Istana Negara menyatakan sokongan kepada Anwar untuk menggulingkan Perdana Menteri Muhyiddin Yassin.Dalam surat itu Zahid mendakwa “sejumlah ahli Parlimen Umno” akan menyokong rancangan menggulingkan kerajaan PN tanpa memberikan perincian senarai ahli Parlimen.Pendedahan itu mengejutkan kepimpinan tertinggi Umno dengan beberapa pemimpin menyerang Zahid kerana menyokong parti lawan.Pengerusi Jemaah Penasihat Umno Tengku Razaleigh Hamzah memberikan amaran pemimpin tertinggi yang mendahulukan kepentingan pihak lawan boleh dibuang.


Tular perbualan pemimpin kanan PKR hilang kepercayaan terhadap Anwar

Pemimpin kanan PKR termasuk daripada sayap pemudanya, yang merupakan jentera penting dalam mendapatkan sokongan rakyat bertindak menyelar Anwar Ibrahim selepas beberapa kali dikecewakan oleh presiden mereka, menerusi satu perbualan tular dilihat oleh MalaysiaNow.Perbualan dalam bahasa Melayu dan Inggeris itu jelas menunjukkan kekecewaan dan rasa tidak puas hati terhadap Anwar, selepas kegagalan membuktikan dirinya mempunyai sokongan majoriti untuk Perdana Menteri Muhyiddin Yassin.Dalam tangkap layar perbualan yang dilihat MalaysiaNow, dua pemimpin utama Pemuda PKR mengkritik tokoh politik veteran itu mengatakan ahli akar umbi parti dipermainkan dan berterusan bergaduh sesama sendiri sedangkan imej Anwar kekal sebagai “dewa”.A: Sebab tu Anwar akan dikelilingi orang macam tu, yang sanggup jadi pak turut. Tapi akhirnya parti tak dapat berkembang sebab akar umbi dikecewakan.B: Ya, memang ramai kecewa.A: Memang susah nak jadi PM, sebab ramai dah serik, berjuang habis-habisan lepas tu dipaksa tarik balik, haha…Malah, pemimpin-pemimpin sayap itu menyindir mereka labelkan sebagai “kaki ampu”.A: Kena cepat draf kenyataan jilat sampai licin, haha..B: Boleh, Anwar pemimpin kami. Kami percaya Anwar ialah Imam MahdiA: Ada dua ketidaktentuan yang ajaib dalam dunia ini:1. Bila Anwar nak jadi PM.2. Bila bateri jantung * nak habis.B: Hahaha betulA: Anwar pergi istana naik Pajero. Lepas tu, Pajero terbang lompat pagar istana.Perbualan itu berlaku dalam satu kumpulan WhatsApp yang turut disertai oleh pemimpin kanan PKR.Beberapa pemimpin PKR yang turut serta dalam kumpulan itu ketika dihubungi mengesahkan kesahihan perbualan tersebut.Bagaimanapun, MalaysiaNow tidak dapat mendedahkan identiti sementara menunggu komen mereka.Salah seorang daripada mereka, pada bulan lalu membuat kenyataan secara terbuka menyuarakan kekecewaan terhadap barisan kepimpinan Pakatan Harapan yang enggan bangun berdiri dalam undi belah bahagi sewaktu undi Belanjawan 2021.Arahan saat akhir oleh Anwar kepada ahli Parlimen Pakatan Harapan pada 26 November lalu menyebabkan mereka duduk selepas undi belah bahagi diusul, yang akhirnya diluluskan dengan mudah melalui undian suara.Jika mereka berjaya menggagalkan belanjawan, ia akan menyebabkan kerajaan Perikatan Nasional tumbang.Para penyokongnya sebelum ini merasakan Anwar perlu diberi peluang kedua untuk menawarkan dirinya ke jawatan perdana menteri selepas gagal membuktikan sokongan dimilikinya ketika mengadap Agong pada Oktober.Pertama kali Anwar mendakwa dirinya mempunyai majoriti pada 23 September ketika kempen pilihan raya negeri di Sabah berlangsung.Beliau kemudian mengisytiharkan dirinya mempunyai sokongan “kukuh dan meyakinkan” dan kerajaan Muhyiddin tumbang.Beberapa pemimpin PKR turut mempersoalkan kegagalan Anwar untuk mendapatkan 14 kerusi untuk parti itu bertanding di Sabah dalam perbualan itu.PKR bekerjasama dengan Warisan, tetapi parti yang berpusat di Sabah itu hanya memberikan tujuh kerusi untuk PKR walaupun Anwar sendiri yang membuat permintaan secara peribadi kepada Presiden Warisan Mohd Shafie Apdal.PKR hanya memenangi dua kerusi pada pilihan raya negeri Sabah.Salah seorang pemimpin mengatakan dia dan dua lagi ahli Parlimen cuba untuk menghalang sidang media Anwar pada 23 September yang mendakwa dirinya memiliki angka.“Tetapi Anwar dakwa ada 120 ahli Parlimen. Jadi, kalau tiga ahli Parlimen yang tarik ‘handbrake’ tak jadi apa-apa,” katanya“Saya tak mahu kedengaran terlalu pesimistik, tetapi sebenarnya kita memang dipermainkan oleh Anwar (bukan Istana atau Umno,” tambahnya.


Pengurus bank sahkan bekas pengerusi Felda terima cek RM1 juta dari Najib

Seorang pengurus bank memberitahu Mahkamah Tinggi Kuala Lumpur bahawa Shahrir Samad menerima sekeping cek bernilai RM1 juta daripada bekas perdana menteri Najib Razak, sembilan tahun lepas.
Pengurus Cawangan Ambank (M) Berhad Jalan Raja Chulan R Uma Devi, 43, yang mengesahkan perkara itu berkata cek tersebut dikeluarkan oleh Najib sendiri atas nama bekas pengerusi Felda berkenaan pada 27 November 2013 dan telah "clear" pada keesokan harinya.
Beliau berkata demikian semasa pemeriksaan utama oleh timbalan pendakwa raya Rasyidah Murni Azmi pada perbicaraan kes bekas ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Najib kepada Lembaga Hasil Dalam Negeri (LHDN).
“Berdasarkan salinan penyata bank Najib, baki wang untuk bulan November 2013 adalah berjumlah RM48,273,239.26 manakala baki yang tinggal pada 30 November 2013 adalah RM36,922,068.26. Pada 28 November 2013, terdapat pengeluaran berjumlah RM1 juta daripada akaun tersebut,” kata saksi pendakwaan ke-12 itu.
Bagaimanapun, Uma Devi berkata akaun bank milik Najib itu, yang dibuka pada 31 Julai 2013, telah ditutup pada 9 Mac 2015 atas sebab yang tidak dinyatakan.
“Baki dalam akaun tersebut bersama dua lagi akaun beliau yang lain ialah sebanyak RM103,361.17 telah dikeluarkan menerusi cek atas nama Ihsan Perdana Sdn Bhd,” katanya.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung 5 September ini.


Rayuan kes kalimah Allah bertentangan dengan keputusan Raja-raja Melayu, kata PM

Perdana Menteri Anwar Ibrahim memberitahu Dewan Rakyat hari ini bahawa rayuan terhadap keputusan Mahkamah Tinggi dalam kes penggunaan kalimah Allah dalam penerbitan penganut agama Kristian adalah bertentangan dengan keputusan Majlis Raja-raja Melayu.
Dalam sesi soal jawab perdana menteri (PMQ), beliau berkata kerajaan memenuhi arahan sepenuhnya oleh Raja-raja Melayu bahawa kalimah Allah tidak boleh digunakan sama sekali di Semenanjung dan wujud kelonggaran bagi negeri Sabah dan Sarawak.
“Keputusan yang dibuat pada tahun 1986 tak pernah dipinda oleh kerajaan Barisan Nasional (BN) dan Perikatan Nasional (PN) sebelum ini sehingga kerajaan perpaduan nak pinda.
”Peguam negara berpendapat rayuan itu bertentangan dengan keputusan awal yang dibuat Raja-raja Melayu, sebab itu peguam negara mengambil keputusan demikian,” katanya di Parlimen.
Anwar berkata demikian bagi menjawab Ahli Parlimen Bagan Serai Idris Ahmad yang bertanyakan adakah pihak kerajaan mendapatkan perkenan Majlis Raja-raja Melayu dan berunding dengan Majlis Agama Islam Negeri-negeri terlebih dahulu sebelum kerajaan secara diam-diam menarik balik rayuan dalam kes kalimah Allah yang begitu besar implikasinya terhadap kedudukan Islam sebagai agama Persekutuan.
Pada 15 Mei, kerajaan melalui Kementerian Dalam Negeri (KDN) menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama bagi tujuan pembelajaran.
Sebelum ini, Majlis Agama Islam Selangor (Mais) membidas tindakan Putrajaya menarik balik rayuannya terhadap keputusan Mahkamah Tinggi dengan menegaskan kerajaan Persekutuan bertindak secara unilateral tanpa merujuknya sebagai pihak berkepentingan dalam isu yang menjadi pertikaian.
Pengerusi Mais Abdul Aziz Mohd Yusof turut mempertikaikan dakwaan Menteri Dalam Negeri Saifuddin Nasution bahawa keputusan untuk menarik balik rayuan itu hanya berkaitan soal pentadbiran tetapi juga melibatkan perkara akidah orang Islam dan pentadbiran agama Islam yang berada di bawah bidang kuasa Sultan sebagai ketua agama negeri.
Mengulas lanjut, Anwar turut menafikan dakwaan segelintir pihak bahawa kerajaannya tidak merujuk Yang di-Pertuan Agong Sultan Abdullah Sultan Ahmad Shah dan Majlis Raja-raja Melayu sebelum menarik balik rayuan terhadap kes tersebut.
Beliau menegaskan, pihaknya sudah merujuk dan mendapat nasihat Agong yang kemudian meminta kerajaan memastikan semua harus terikat dengan keputusan Majlis Raja-raja, iaitu kalimah Allah tidak boleh digunakan oleh orang bukan Islam di Semenanjung, namun kelonggaran diberikan bagi Sabah dan Sarawak.
Atas sebab itu katanya, keputusan Jemaah Menteri pada 7 Februari lalu adalah selari dengan keputusan yang dinasihatkan oleh Agong dan Majlis Raja-raja Melayu.
“Sebab itu kita tamatkan (rayuan) dengan pinda semua peraturan supaya jelas dan tiada kes yang boleh dibawa ke mahkamah.
“Kita kemaskan kalau tidak kes akan bangkit lagi sebab ada percanggahan.”